[KEMAS KINI] 76 kematian, 5,566 kes baharu hari ini

Sebanyak 76 kematian akibat jangkitan Covid-19 direkodkan dalam tempoh 24 jam sehingga 12 tengah hari tadi menjadikan kumulatif naik kepada 3,536 kes.

Ketua Pengarah Kesihatan, Tan Sri Dr Noor Hisham Abdullah dalam kenyataan hari ini berkata daripada jumlah itu 75 membabitkan warganegara dan satu bukan warganegara.

Katanya, Selangor mencatatkan kematian tertinggi harian dengan 18 kes diikuti 13 di Johor, sembilan kes di Negeri Sembilan, lapan kes di Wilayah Persekutuan Kuala Lumpur, dan tujuh kes di Wilayah Persekutuan Labuan.

Terdahulu beliau memaklumkan sebanyak 5,566 lagi kes positif Covid-19 baharu direkodkan dalam tempoh 24 jam sehingga 12 tengah hari tadi menjadikan kumulatif kes naik kepada 627,652.

“Jumlah mereka yang sembuh pula ialah 6,962 menjadikan kumulatif kes sembuh sebanyak 541,319 atau 86.3 peratus. Sebanyak 82,797 kes pula masih aktif,” katanya dalam kenyataan hari ini.

Data 8 Jun 2021

Dr Noor Hisham juga berkata 903 kes dirawat di unit rawatan rapi dengan 458 memerlukan alat bantuan pernafasan.

“Jumlah kluster baharu yang dikesan ialah sebanyak 24, manakala kluster yang telah tamat adalah 1,655. Sebanyak 730 kluster masih aktif,” katanya.

Kluster baharu yang dikesan membabitkan lima di Sabah; masing-masing empat di Selangor dan Johor (empat); masing-masing dua di WP Kuala Lumpur dan Sarawak; dan masing-masing satu di Kedah, WP Putrajaya, Pulau Pinang, Kelantan, Pahang, Perak, dan Negeri Sembilan.

Lima belas daripada kluster yang dikesan itu membabitkan tempat kerja, komuniti (lima), Kumpulan Berisiko Tinggi (tiga) dan keagamaan (satu).


Kes aktif Covid-19 naik kepada 48,668, 14 kematian semalam

Jumlah jangkitan Covid-19 di seluruh negara semalam (Jumaat, 22 Julai 2022) turun kepada 3,880 kes berbanding 4,587 kes yang direkodkan pada Khamis, namun kes aktif terus meningkat.

Jumlah jangkitan semalam menjadikan kumulatif positif sejak kes pertama Covid-19 dilaporkan di negara ini pada Januari 2020, meningkat kepada 4,644,115 kes, dengan 4,559,545 pesakit telah sembuh, termasuk 2,607 yang pulih semalam.

Data laman sesawang Github Kementerian Kesihatan (KKM) menunjukkan daripada jumlah jangkitan baharu semalam, 2,808 kes melibatkan penerima dos penggalak vaksin Covid-19; 722 kes (penerima dua dos); 322 (individu tidak divaksinasi); dan 28 kes (individu belum lengkap vaksinasi).

Sehingga semalam sebanyak 48,668 kes masih aktif, meningkat berbanding 47,409 kes pada Khamis, termasuk 47,139 pesakit masih menjalani kuarantin di rumah (45,856 kes pada Khamis).

Seramai 1,447 pesakit pula dirawat di hospital, turun berbanding 1,451 pesakit pada Khamis, manakala 50 lagi pesakit dimasukkan ke unit rawatan rapi (63 pada Khamis), dengan 28 daripadanya memerlukan alat bantuan pernafasan (32 pada Khamis).

Selain itu seramai 32 lagi pesakit ditempatkan di PKRC, turun berbanding 39 pada Khamis.

Berikut adalah pecahan kes harian mengikut negeri dan kumulatif positif sejak Januari 2020:

Selangor – 857 (1,415,278);
Kuala Lumpur – 1,283 (394,738);
Johor – 132 (387,865);
Sabah – 242 (379,383);
Sarawak – 52 (309,083);
Kedah – 115 (303,301);
Pulau Pinang – 201 (288,807);
Kelantan – 69 (249,139);
Perak – 326 (212,625);
Negeri Sembilan – 252 (211,821);
Pahang – 61 (173,553);
Melaka – 137 (128,200);
Terengganu – 35 (127,133);
Putrajaya – 82 (23,641);
Labuan – 29 (21,735); dan
Perlis – 7 (17,813).

Sementara itu, jumlah kematian akibat komplikasi Covid-19 semalam yang dilaporkan KKM adalah sebanyak 14 kes, meningkat berbanding 10 kes pada Khamis.

Jumlah itu termasuk tiga kes kematian di luar fasiliti kesihatan atau ‘brought in death’ (BID).

Sehingga semalam jumlah kumulatif kematian akibat komplikasi Covid-19 sejak Mac 2020 meningkat kepada 35,902 kes, termasuk 7,622 kes BID.

Kes kematian semalam melibatkan lima di Selangor; Kuala Lumpur (tiga); masing-masing dua di Kedah serta Perak; dan masing-masing satu di Kelantan serta Sabah.


Ringgit ditutup tinggi hari ketiga berturut-turut berbanding dolar AS

Ringgit ditutup tinggi berbanding dolar AS untuk hari ketiga berturut-turut disebabkan minat risiko yang tinggi dalam pasaran dirangsang oleh data Indeks Harga Pengguna (IHP) AS yang lebih rendah daripada jangkaan, manakala lonjakan Indeks Pengeluaran Perindustrian (IPP) Malaysia baru-baru ini meningkatkan keyakinan dalam pasaran.

Pada 6 petang, 11 Ogos 2022, mata wang tempatan meningkat kepada 4.4445/4460 berbanding dolar AS daripada 4.4545/4570 pada Rabu.

Peniaga berkata pelabur bertindak balas berikutan wujudnya kecenderungan untuk melonggarkan dasar monetari selepas data IHP AS dikeluarkan dan kadar yang ditetapkan untuk mesyuarat Rizab Persekutuan pada September, akan condong ke arah kenaikan 50 mata asas (bps) berbanding 75 mata asas.

“Pasaran Asia boleh menyaksikan permintaan bagi ekuiti disokong oleh dolar yang lebih lemah,” katanya menurut Bernama.

Beliau menyatakan bahawa pelabur telah menunjukkan minat terhadap Bursa Malaysia, yang seterusnya meningkatkan permintaan terhadap ringgit.

Indeks penanda aras mencecah dan kekal di atas paras psikologi 1,500 dan mengakhiri dagangan pada paras tertinggi hariannya pada 1,505.56 berbanding 1,492.33 semalam.

Sementara itu, ringgit ditutup rendah berbanding sekumpulan mata wang utama.

Ia susut berbanding dolar Singapura kepada 3.2456/2469 daripada 3.2333/2356 dan merosot berbanding pound kepada 5.4307/4326 daripada 5.3828/3858 sebelumnya.

Mata wang tempatan jatuh berbanding yen Jepun kepada 3.3516/3529 daripada 3.3004/3025 pada Rabu dan susut berbanding euro kepada 4.5934/5949 daripada 4.5547/5573 pada semalam.


Syarikat telco untung tinggi tapi perkhidmatan tak memuaskan: Annuar

Menteri Komunikasi dan Multimedia Tan Sri Annuar Musa berkata beliau tidak berbangga dengan syarikat penyedia perkhidmatan telekomunikasi atau telco yang mencatat keuntungan RM1 bilion tetapi masih menyediakan perkhidmatan tidak memuaskan untuk rakyat.

Beliau berkata kerajaan telah melabur berbilion ringgit untuk menyediakan infrastruktur telekomunikasi antaranya projek hab gentian optik titik kehadiran atau ‘Point of Presence’ (PoP) dengan kos hampir RM4 bilion untuk rakyat tanpa mengharap pulangan kewangan walau sesen, lapor Bernama.

Justeru, katanya beliau setuju telco mendapat keuntungan namun perlu bertanggungjawab dengan melabur sebahagian keuntungan diperoleh untuk teknologi bagi meningkatkan mutu capaian internet mereka sediakan, selari dengan pembangunan infrastruktur dilaksana kerajaan.

“Infrastruktur itu disediakan kerajaan, TM dan sebagainya tetapi peringkat akhir itu disediakan operator (telco) bergantung perkakasan mereka pasang di menara, tetapi telco ini ada keutamaan mereka kalau pelanggan banyak di satu kawasan dia tertumpu di situ dan kawasan pinggiran, pekakasan tidak dinaik taraf.

“Inilah menyebabkan internet 4G itu (kelajuan) boleh jadi 10mbps hingga 100mbps bergantung perkakasan peringkat akhir disediakan telco itu, justeru saya buat seruan kepada telco kita kini kena jalan berganding tangan beri perkhidmatan terbaik untuk rakyat,” katanya.

Beliau berkata demikian kepada pemberita selepas merasmikan Kenderaan Digital Satellite News Gathering (DSNG) RTM Sabah di Kompleks Bersepadu Kementerian Komunikasi dan Multimedia di Kepayan sini hari ini.

Menurut Annuar liputan 4G contohnya di Sabah adalah pada tahap 86 peratus untuk kawasan berpenduduk, namun kualiti Internet di sesetengah kawasan yang mempunyai liputan itu masih tidak mencapai kelajuan yang dikehendaki.

“Ada tempat (4G) 10mbps, ada tempat belas-belas mbps, ada tempat sekitar 20mbps begitu, sedangkan matlamat kualiti minimum kita purata 4G LTE mesti 35mbps… kalau kita nak capai tahap itu tempat banyak penduduk kena capai 60, 70, 100mbps kerana Internet ini bila ramai penduduk kelajuan jatuh.

“Liputan 4G itu, macam mana kita mahu perbaiki kelajuan itu kita lancar PoP tadi, kita dapatkan Internet lebih stabil… 4G itu hanya suatu teknologi yang membolehkan ia memberi keupayaan (Internet) lebih tinggi tetapi berapa tinggi bergantung kepada infrastruktur dan pekakasan disediakan,” katanya.

Annuar berkata selain menaik taraf perkakasan telekomunikasi di menara, pelaburan tambahan yang disaran dibuat telco adalah bersama-sama dengan pihak bertanggungjawab meningkatkan keupayaan menara itu sendiri antaranya daripada segi komponen bekalan kuasa elektrik sandaran.

“Bila bekalan elektrik itu terputus secara automatik Internet akan terputus kerana menara ini bergantung kepada bekalan elektrik, jadi telco dan mereka diamanahkan boleh lihat untuk buat menara hibrid seperti ada bekalan kuasa dari panel solar dan generator, bukan beri khidmat sekadar ada sahaja,” katanya.

Beliau berkata usaha memberikan kemudahan Internet berkelajuan tinggi tidak akan ke mana tanpa telco menyahut seruan kerajaan untuk bersama-sama meningkatkan kemudahan telekomunikasi untuk rakyat.


Menteri tetap kata harga barang asas tidak naik

Menteri Perdagangan Dalam Negeri dan Kos Sara Hidup, Datuk Seri Salahuddin Ayub tetap menafikan berlaku kenaikan harga bagi barang asas yang dikawal seperti didakwa.

Beliau menegaskan kementeriannya sentiasa memantau bagi memastikan harga barang kawalan itu berada pada paras yang ditetapkan.

“Jika dikatakan ada kenaikan mendadak bagi barangan asas, itu tidak benar sama sekali. Kita mengawal 43 jenis barangan kawalan, 11 harga kita kawal dan satu pun tidak naik.

“Sebagai contoh barang yang kita kawal, minyak bersubsidi tidak naik (harga) dan yang lima kilogram kemasan, kita hadkan pada RM30.90 tidak naik.

“Harga beras tidak naik dan kalau beras putih basmathi itu, perlu dibayarlah (mahal) sebab kita tidak kawal. Harga RON95 itu terkawal.

“Apa lagi barangan yang menjadi keperluan asas, tidak naik kerana 43 barangan ini memang kita kawal dan sesiapa yang naikkan harga akan berdepan tindakan,” katanya pada sesi soal jawab lisan di Dewan Rakyat, hari ini.

Beliau berkata demikian bagi menjawab soalan tambahan Ahli Parlimen Batang Sadong, Rodiyah Sapiee berkenaan dakwaan berlaku kenaikan harga di pasaran.

Pada sesi sama beliau berkata semua fakta tersebut beliau peroleh daripada peguatkuasa kementeriannnya yang membuat tinjauan di bawah.

Beliau mengakui kemungkinan ada kenaikan pada harga barangan yang diolah atau dimasak, namun tidak bagi barangan asas yang dikawal.

“Jadi, atas apa pun hujah yang diberikan kepada kementerian, semua barangan kawalan yang kita senaraikan dan wartakan tetap tidak naik dan rakyat boleh beli dengan harga yang ditetapkan.

“Pada masa sama, dengan jualan Rahmah di pasar raya, rakyat boleh berjimat lagi. Itu komitmen yang kita berikan,” katanya sambil mengakui ada kemungkinan berlaku kenaikan harga bagi barangan siap masak.

Beliau berkata demikian sebagai respons terhadap Ahli Parlimen Hulu Terengganu, Datuk Rosol Wahid yang menyifatkan kenyataan harga barangan asas tidak meningkat sebagai tidak berpijak di bumi nyata.


Kit Siang tidak puas hati tiada undi percaya di Dewan Rakyat

Pemimpin veteran DAP, Lim Kit Siang mempersoalkan usul undi percaya terhadap Perdana Menteri (PM) Datuk Seri Ismail Sabri yang tidak dibawa ke Dewan Rakyat pada 13 September ini dan tidak berpuas hati dengan alasan diberikan oleh pihak kerajaan.

Kit Siang membidas alasan Peguam Negara, Tan Sri Idrus Harun dan Menteri Hal Ehwal Parlimen dan Undang-undang, Datuk Seri Wan Junaidi Tuanku Jaafar berhubung isu usul undi percaya tersebut dengan menyifatkannya tidak masuk akal.

“Sekiranya Seri Paduka Baginda Yang di Pertuan Agong telah berubah fikiran dan bersetuju untuk tidak perlu adanya undi percaya di parlimen seperti yang didakwa oleh menteri di Jabatan Perdana Menteri yang bertanggungjawab ke atas hal ehwal Parlimen dan Undang-undang, Wan Junaidi Tuanku Jaafar, mengapakah perkara ini tidak dinyatakan dari awal lagi?

“Sebaliknya apa yang kita dapat adalah kenyataan luar biasa daripada Peguam Negara, Idris Harun, Sabtu lepas dengan hujah yang tidak masuk akal yang cuba mengatakan undi percaya ini merendah-rendahkan kuasa Yang di Pertuan Agong untuk melantik perdana menteri mengikut peruntukan Perlembagaan Persekutuan,” katanya dalam satu kenyataan.

Ketiadaan usul undi percaya terhadap Ismail Sabri disahkan apabila ianya tidak ada dalam aturan mesyuarat Dewan Rakyat yang akan bersidang mulai 13 September ini.

Demikian juga tiada usul untuk mengosongkan jawatan Speaker Dewan Rakyat, Datuk Azhar Azizan Harun. Berdasarkan kertas aturan mesyuarat, agenda pertama ialah membahas titah Yang di-Pertuan Agong disusuli memilih Timbalan Speaker Parlimen.

Semalam, Wan Junaidi dilapor memberitahu bahawa Yang di-Pertuan Agong memberi perkenan supaya undi percaya terhadap Ismail Sabri sebagai PM, tidak dilaksanakan.

Menurut laporan itu beliau mendapat tahu perkara berkenaan setelah diberitahu sendiri oleh PM kepadanya ketika mesyuarat Kabinet pertama sebelum ini.

Pada 18 Ogos lalu, Yang di-Pertuan Agong mengingatkan bahawa Perdana Menteri yang bakal dilantik hendaklah mengemukakan usul undi percaya di Dewan Rakyat secepat mungkin untuk mengabsahkan kedudukannya mendapat kepercayaan ahli Dewan Rakyat.


Mabuk, bergaduh akhirnya 12 lelaki ke lokap

Polis menahan 12 individu bagi membantu siasatan berhubung pergaduhan membabitkan dua kumpulan lelaki di kawasan Lebuh Farquhar, di Georgetown awal pagi semalam.

Polis dikatakan menerima maklumat mengenai kejadian itu pada jam 12.35 pagi semalam sebelum sepasukan polis bertindak ke lokasi berkenaan.

Berdasarkan siasatan awal polis, beberapa lelaki dipercayai minum di sebuah restoran di situ dan kemudiannya timbul perselisihan faham yang berlarutan sehingga berlaku pergaduhan di luar premis makanan tersebut.

Ketua Jabatan Siasatan Jenayah Pulau Pinang, Senior Asisten Komisioner Rahimi Ra’ais mengesahkan kejadian itu dan memaklumkan semua lelaki berusia 20 hingga 40 tahun itu ditahan secara berasingan di beberapa lokasi di sekitar Gorgetown semalam.

Beliau berkata mereka direman hingga esok untuk siasatan lanjut mengikut Seksyen 148 Kanun Keseksaan kerana merusuh.

Terdahulu, tular menerusi media sosial satu video berdurasi seminit memaparkan dua kumpulan membabitkan lebih 20 lelaki dengan ada yang bersenjatakan tukul besi bergaduh di kawasan Lebuh Farquhar.

Berdasarkan rakaman itu, ada yang mendakwa kumpulan tersebut mabuk selepas minum minuman keras di restoran di situ sebelum berlaku perselisihan faham dan pergaduhan.


Haiwan, tisu beri petunjuk pertama mengapa jangkitan Omicron ringan

Beberapa kajian baharu mengenai haiwan makmal dan tisu manusia memberi petunjuk pertama, mengapa varian Omicron menyebabkan jangkitan lebih ringan berbanding varian Covid-19 sebelumnya.

Dalam kajian terhadap tikus dan hamster, Omicron didapati menghasilkan jangkitan yang kurang memberi kerosakan – lebih terhad kepada saluran pernafasan atas: hidung, tekak dan tenggorokan.

Varian ini tidak banyak mendatangkan kemudaratan terhadap paru-paru, berbanding varian sebelumnya yang akan menyebabkan kesukaran bernafas yang serius.

Pada November lalu, apabila laporan pertama Omicron muncul di Afrika Selatan, saintis hanya dapat meneka bagaimana varian itu mungkin berbeza daripada varian lebih awal. Apa yang mereka tahu ialah ia mempunyai gabungan tersendiri dan membimbangkan dengan lebih daripada 50 mutasi genetik.

Penyelidikan sebelum ini menunjukkan bahawa beberapa daripada mutasi itu membolehkan virus Covid-19 memegang sel dengan lebih ketat. Yang lain membenarkan virus itu mengelak antibodi, yang berfungsi sebagai garis pertahanan awal terhadap jangkitan. Tetapi bagaimana varian baharu itu bertindak di dalam badan adalah misteri.

“Anda tidak boleh meramalkan tingkah laku virus hanya daripada mutasi,” kata pakar virus Universiti Cambridge, Dr Ravindra Gupta.

Sepanjang bulan lalu, lebih 12 kumpulan penyelidikan, termasuk Dr Gupta, telah mengkaji patogen baharu dalam makmal, menjangkiti Omicron dengan menyembur virus ke hidung haiwan.

Tatkala mereka menjalankan kajian, Omicron melonjak ke seluruh dunia, dengan mudah menjangkiti walaupun terhadap individu yang telah diberi vaksin lengkap atau pulih daripada jangkitan.

Walaupun kes meningkat, jumlah kemasukan ke hospital meningkat dengan sederhana. Kajian awal pesakit mencadangkan bahawa Omicron kurang berkemungkinan menyebabkan jangkitan yang teruk berbanding varian lain, terutamanya terhadap individu yang diberi vaksin.

Banyak eksperimen yang didedahkan kepada umum dalam beberapa hari kebelakangan ini semuanya menunjukkan kesimpulan yang sama – Jangkitan Omicron lebih ringan berbanding Delta dan varian terdahulu.

Rabu lalu, satu konsortium saintis Jepun dan Amerika Syarikat mengeluarkan laporan mengenai hamster dan tikus yang telah dijangkiti sama ada Omicron atau salah satu daripada beberapa varian terdahulu – kurang kerosakan paru-paru dan kehilangan berat badan serta berkemungkinan kecil untuk mati.

Walaupun haiwan yang dijangkiti Omicron secara purata mengalami simptom yang lebih ringan, saintis terkejut dengan keputusan hamster Syria, spesies yang diketahui sakit teruk terhadap jangkitan semua varian Covid-19 sebelum ini.

“Ini mengejutkan, kerana setiap varian lain telah menjangkiti hamster ini dengan kuat,” kata Dr Michael Diamond, pakar virus di Universiti Washington dan pengarang bersama kajian itu.

Beberapa kajian lain mengenai tikus dan hamster telah mencapai kesimpulan yang sama. Seperti kebanyakan penyelidikan Omicron, kajian ini telah disiarkan dalam talian tetapi belum lagi diterbitkan dalam jurnal saintifik.

Sebab jangkitan Omicron lebih ringan mungkin kerana masalah anatomi. Dr Diamond dan rakan-rakannya mendapati bahawa tahap Omicron dalam hidung hamster adalah sama seperti pada haiwan yang dijangkiti varian lebih awal. Tetapi, tahap Omicron dalam paru-paru adalah satu persepuluh atau kurang daripada tahap varian lain.

Penemuan serupa datang daripada penyelidik di Universiti Hong Kong yang mengkaji kepingan tisu yang diambil daripada saluran pernafasan manusia semasa pembedahan. Dalam 12 sampel paru-paru, penyelidik mendapati Omicron berkembang lebih perlahan daripada Delta dan varian lain.

Penyelidik juga menjangkitkan tisu bronkus – tiub di bahagian atas dada yang menghantar udara dari tenggorokan ke paru-paru – dan di dalam sel bronkus tersebut, dalam dua hari pertama selepas jangkitan, Omicron berkembang lebih cepat daripada Delta atau varian asal.

Bagaimanapun, penemuan ini perlu disusuli dengan kajian lanjut, seperti eksperimen terhadap monyet atau pemeriksaan saluran pernafasan individu yang dijangkiti Omicron.

Jangkitan Covid-19 bermula di hidung atau mungkin mulut dan merebak ke kerongkong. Jangkitan ringan tidak lebih jauh daripada itu. Tetapi apabila virus sampai ke paru-paru, ia boleh menyebabkan kerosakan yang serius.

Sel-sel imun dalam paru-paru boleh bertindak balas dengan berlebihan, membunuh bukan sahaja sel yang dijangkiti tetapi yang tidak dijangkiti. Ia boleh mencetuskan keradangan dan parut pada dinding halus paru-paru.

Virus itu juga boleh lari daripada paru-paru yang rosak, memasuki saluran darah, sekali gus mencetuskan pembekuan dan merosakkan organ lain.

Walaupun kajian ini jelas membantu menjelaskan mengapa Omicron menyebabkan penyakit yang lebih ringan, ianya masih belum menjawab mengapa varian itu sangat pantas merebak dari seorang individu kepada individu lain. – Agensi


Kumpulan baju hitam minta orang ramai bayar kompaun? Memalukan!

Memalukan! Sudahlah menganggu ketenteraman orang awam dan melanggar undang-undang negara, kini kumpulan baju hitam yang dikaitkan dengan pro kem pembangkang, merayu pula orang ramai membayar kompaun mereka.

Merayu simpati kepada masyarakat yang juga dalam kesusahan akibat pandemik Covid-19, termasuk ramai yang hilang kerja, untuk membayar kompaun mereka, adalah perbuatan paling hina.

Ini kerana mereka sendiri yang sengaja melanggar undang-undang dengan mengadakan perhimpunan tanpa permit dan tidak mematuhi peraturan kawalan penyakit, kini ada hati untuk membebankan orang lain.

RM62,000 yang dirayu kumpulan baju hitam itu daripada orang ramai bukan sedikit nilainya, malah boleh membeli banyak bakul makanan untuk bantuan orang ramai yang terkesan akibat Covid-19.

Mereka sepatutnya melutut kepada pemimpin-pemimpin pembangkang yang menyokong mereka seperti Tian Chua dan Datuk Seri Anwar Ibrahim, merayu meminta wang membayar kompaun itu, bukan meminta daripada orang ramai yang telah sedia susah ketika pandemik Covid-19 sekarang.

Berani buat beranilah tanggung, kata netizen yang mengulas rayuan kumpulan baju hitam itu, yang turut disifatkan memalukan anak muda, terutama yang berbangsa Melayu.

Kumpulan itu mengadakan perhimpunan pada 19 Ogos lalu kononnya untuk mengenang rakyat Malaysia yang meninggal dunia akibat Covid-19, sebaliknya mereka hanya mahu menunjuk-nunjuk dan berseronok sahaja.

Semua 31 anggota kumpulan baju hitam itu diangkut ke Ibu Pejabat Polis Daerah Dang Wangi dan ditahan mengikut tiga seksyen undang-undang Malaysia.

Tiga undang-undang itu ialah Seksyen 9 Akta Perhimpunan Aman; Seksyen 21A Akta Pengawalan dan Pencegahan Penyakit Berjangkit 1985; dan Peraturan 10 Peraturan-Peraturan Pengawalan dan Pencegahan Penyakit Berjangkit.

Mereka dikenakan kompaun RM2,000 tiap seorang. Kumpulan baju hitam itu membuat rayuan kepada orang ramai menerusi kenyataan yang dikeluarkan Sekretariat Solidariti Rakyat bagi pihak Persatuan Pengundi Muda.


Portal Amanah sebar berita palsu konon Agong setuju bincang kerajaan baharu

Portal Amanah didakwa telah menyebar berita palsu kononya pemimpin politik pembangkang mendapat perkenan untuk menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi membincangkan pentadbiran baharu.

Sebaliknya difahamkan pertemuan di antara Seri Paduka Baginda bersama ketua-ketua parti politik pada 9 hingga 11 Jun ini hanyalah perjumpaan biasa dan bukan bertujuan membentuk kerajaan baharu.

Laman sesawang tersebut kemudian dilihat menyahterbit laporan berkenaan yang memetik Presidennya, Mohamad Sabu sebagai berkata ‘ada sesuatu yang baik’ bakal diumumkan sedikit masa lagi.

Sumber rapat yang maklum dengan pertemuan pihak istana dan pemimpin politik sepanjang perintah darurat dikuatkuasakan berkata pertemuan yang diaturkan tersebut hanyalah perjumpaan biasa.

“Memang betul dari segi menghadap, namun dari segi tujuan ia diadakan tak betullah (seperti yang diuar-uarkan),” kata sumber itu, memetik laporan MalaysiaNow hari ini.

Spekulasi mengenai pertemuan dengan Agong itu berpunca daripada permohonan bekas ahli UMNO yang kini menganggotai Amanah, Khairuddin Abu Hassan selepas meminta Al-Sultan Abdullah untuk memberikan perkenan menghadap kepada pemimpin politik bagi mencari jalan keluar bagi ‘menyelamatkan negara’.

Sementara itu Pengarah Komunikasi PKR Fahmi Fadzil turut menafikan kewujudan pertemuan tersebut.

Pertemuan di istana itu hanyalah bagi mendapatkan maklum balas daripada pemimpin politik berhubung beberapa isu yang berkaitan dengan usaha-usaha melawan wabak Covid-19 selain perintah darurat yang masih berkuat kuasa di seluruh negara.

Beberapa pemimpin pembangkang adalah antara 19 anggota dwipartisan dalam jawatankuasa yang dibentuk oleh kerajaan, berperanan sebagai badan penasihat kepada Agong mengenai langkah-langkah untuk mengawal pandemik Covid-19 selama perintah darurat dilaksanakan.

Tiada kenyataan rasmi dikeluarkan istana setakat ini.


Syamsul tetap akan saman pelakon watak PMX

Pengarah dan pelakon filem, Syamsul Yusof kekal dengan keputusannya untuk meneruskan saman terhadap pelakon yang membawa watak sebagai Perdana Menteri Ke-10 (PMX), Farid Kamil.

Syamsul atau nama sebenarnya Mohd Shamsul Md Yusof tidak akan berganjak dengan keputusan untuk menyaman Farid walaupun sudah menzahirkan simpati terhadap rakan artis yang ditimpa masalah rumah tangga.

Pengarah berusia 39 tahun ini berkata, sikap saling membalas kenyataan pihak yang mengutuknya di media sosial, tidak lebih kepada sikap kebudak-budakan.

“Kita doa pada rakan artis yang mengalami nasib yang sama (masalah rumah tangga), tapi kalau sentuh isu saman, saya tetap saman, ia akan diteruskan.

“Apabila kita berdiam diri, buat kerja sendiri tapi tiba-tiba ada orang ganggu, mengata yang buruk, jadi kita perlu ambil tindakan,” katanya dipetik laporan Sinar Harian.

Syamsul terdahulu hadir ke prosiding sebutan kes nusyuz terhadap isteri pertamanya, Puteri Sarah Liyana Megat Kamaruddin di Mahkamah Rendah Syariah Gombak Timur semalam.

Sedangkan Syamsul berkata, dia merupakan seorang yang mencari keamanan dan tidak suka timbul isu dengan rakan artis terutama dalam bidang sama.

Pada 21 Mac lalu, Syamsul mendedahkan mahu mengambil tindakan undang-undang terhadap bintang filem Anwar: The Untold Story.

Ia berhubung kenyataan suami kepada pelakon, Diana Danielle itu yang dimuat naik dalam laman sosial, mendakwa seorang lelaki yang memukul wanita bernama Diana, namun tiada sebarang tindakan diambil.


KKM arah henti jual, guna susu bayi Alimentum, Human Milk Fortifier

Kementerian Kesihatan (KKM) mengarahkan semua peniaga, termasuk atas talian, menghentikan serta-merta penjualan susu rumusan bayi keluaran Abbott Nutrition’s Sturgis dari Amerika Syarikat (AS).

Ini kerana, Pihak Berkuasa Dadah dan Makanan AS (USFDA) menemukan bakteria Cronobacter sakazakii dan Salmonella Newport dalam rumusan bayi keluaran syarikat itu.

Ketua Pengarah Kesihatan Tan Sri Dr Noor Hisham Abdullah berkata KKM juga telah menghubungi pihak syarikat Abbott Laboratories (M) Sdn Bhd yang mengesahkan penarikan balik produk terlibat yang berada di pasaran tempatan secara sukarela serta menghubungi peruncit, pengedar dan insitusi yang membeli produk berkenaan agar menghentikan jualan.

Menurutnya, bakteria Cronobacter sakazakii terdapat secara meluas di persekitaran dan boleh hidup pada keadaan kering seperti di dalam rumusan bayi.

“Jangkitan Cronobacter boleh menyebabkan meningitis atau sepsis. Bagaimanapun, ianya jarang berlaku dan gejala yang ditunjukkan oleh bayi adalah seperti demam, tiada selera makan atau kelesuan.

“Hasil siasatan KKM melalui Bahagian Keselamatan dan Kualiti Makanan mendapati hanya dua produk rumusan bayi yang terlibat iaitu Alimentum (400g) dan Human Milk Fortifier (0.9gx50 sachets) dengan nombor batch yang dimulai digit 22 hingga 37 pada kodbar di bekas bernombor K8, SH atau Z2 serta mempunyai tarikh luput 1.4.2022 dan seterusnya.

“KKM juga telah mengenakan tindakan penolakan di semua pintu masuk negara ke atas produk terlibat,” katanya dalam satu kenyataan hari ini.

Sehubungan itu, Dr Noor Hisham berkata semua peniaga termasuk peniaga atas talian yang masih mempunyai stok produk tersebut hendaklah menghentikan serta-merta penjualan dan menghubungi Pejabat Kesihatan Daerah terdekat.

“Ibu bapa dan penjaga pula dinasihatkan untuk mengenalpasti batch kod rumusan bayi berkenaan serta berhenti menggunakan produk yang terlibat dan memantau kesihatan bayi serta segera mendapatkan rawatan sekiranya bayi mempunyai gejala selepas meminum rumusan susu bayi tersebut.

“KKM sentiasa peka dan prihatin terhadap perkara-perkara yang boleh mengancam kesihatan pengguna,” katanya.

Pengguna yang mempunyai sebarang kemusykilan berhubung sebarang isu keselamatan makanan, pengguna boleh menghubungi mana-mana Pejabat Kesihatan Daerah atau Jabatan Kesihatan Negeri terdekat atau melalui melayari laman sesawang http://moh.spab.gov.my atau facebook Bahagian Keselamatan dan Kualiti Makanan (BKKM).


Rupanya ramai MP DAP, akar umbi mahu Anwar diganti

Ahli Parlimen (MP), bekas Menteri dan akar umbi di dalam DAP terus bertelagah dengan rancangan menggantikan Ketua Pembangkang, Datuk Seri Anwar Ibrahim sebagai calon Perdana Menteri (PM) Pakatan Harapan (PH).

Ramai pemimpin gabungan itu yang mesra dengan Tun Dr Mahathir Mohamad dilaporkan mahukan bekas PM itu kembali menjadi calon PM bagi PH kerana dilihat lebih berwibawa dan berkeupayaan berbanding Anwar.

Malah, pertelingkahan dalam kalangan mereka juga tercetus susulan tindakan Anwar yang menerima ‘katak politik’ bertanding mewakili PH pada Pilihan Raya Negeri (PRN) Melaka, 20 November lalu, hingga menyebabkan kekalahan teruk PH.

Pada Pilihan Raya Umum Ke-14 (PRU14) lalu DAP menang di lapan kerusi, namun pada PRN Melaka itu mereka hanya menang empat sahaja, sebaliknya kalah kepada Perikatan Nasional (PN) dan Barisan Nasional (BN) di Dewan Undangan Negeri (DUN) Bemban, Duyong, Gadek dan Machap Jaya.

Manakala, PKR yang diketuai Anwar pula kalah semua 11 kerusi yang ditandingi, termasuk tiga DUN yang dimenangi pada PRU14, semuanya gara-gara tindakan Anwar menerima ‘katak politik’ – bekas Ahli Dewan Undangan Negeri (ADUN) Sungai Udang daripada UMNO, Datuk Seri Idris Haron dan bekas ADUN Pantai Kundor, Datuk Nor Azman Hassan – bertanding mewakili PH.

Malah, PKR menerima tamparan hebat apabila Ketua Penerangannya, Shamsul Iskandar Mohd Akin gagal mempertahankan kerusi PKR di DUN Paya Rumput.

Sementara itu, memetik laporan FMT, bekas pemimpin DAP Johor, Dr Boo Cheng Hau mendakwa pucuk pimpinan parti itu mahukan Dr Mahathir kembali mengetuai gabungan berkenaan menggantikan Anwar.

Katanya, beberapa mesyuarat Zoom diadakan dalam kalangan MP, bekas menteri dan akar umbi DAP sebenarnya cuba memujuk supaya tidak menyokong Anwar sebagai calon PM bagi PH, sebaliknya memilih Dr Mahathir.

“Mesyuarat-mesyuarat Zoom diadakan antara Ahli Parlimen dan bekas menteri dan akar umbi (DAP) atas nama mempertingkatkan komunikasi tetapi sebenarnya cuba memujuk akar umbi supaya tidak menyokong Anwar sebagai calon PM bagi PH, dan sebaliknya Mahathir adalah pilihan yang lebih berkeupayaan,” katanya dalam surat terbuka kepada pimpinan DAP.

Dalam surat terbuka itu bekas Ahli Dewan Undangan Negeri (ADUN) Skudai itu tidak menamakan bekas Menteri DAP yang dimaksudkannya.

Dr Boo menyifatkan komen dalam mesyuarat Zoom parti itu sebagai bercanggah dengan resolusi Majlis Presiden PH yang menetapkan Anwar adalah calon PM bagi gabungan itu.

Beliau berkata, perbincangan mesyuarat itu mencetuskan keadaan tidak stabil kerana akar umbi amat keliru berkenaan siapa pemimpin tertinggi PH sebenarnya bagi menghadapi PRU ke-15.

Pada satu mesyuarat Zoom itu, beliau membidas seorang bekas menteri yang “memuji dan mempromosi” Mahathir walaupun menyedari beliau (Mahathir) mengakibatkan kerajaan PH tumbang tahun lalu.

Katanya, usaha meraih sokongan bagi Mahathir menghakis keyakinan terhadap keupayaan PH membawa negara ke arah pembaharuan dan reformasi.

Beliau berkata, DAP sewajarnya mematuhi keputusan yang dibuat di peringkat tertinggi PH iaitu Majlis Presidennya.


7.2 juta dos vaksin sudah diterima rakyat setakat semalam

Jumlah kumulatif rakyat yang sudah diberikan vaksinasi dalam negara setakat ini sudah mencecah 7,226,949 dos berbanding 7,039,072 dos pada hari sebelumnya, kata Menteri Kesihatan Datuk Seri Dr Adham Baba.

Beliau berkata jumlah itu merangkumi 5,204,993 penerima vaksin dos pertama dan 2,021,956 individu lagi menerima suntikan dos kedua.

“Sebanyak 187,877 suntikan vaksin Covid-19 diberikan semalam, daripada jumlah ini sebanyak 132,279 merupakan dos pertama manakala 55,598 adalah suntikan dos kedua,” katanya dalam hantaran Twitter beliau hari ini.

Beliau berkata lima negeri yang mencatatkan penerimaan dua dos vaksin tertinggi ialah Selangor dengan 268,730 diikuti Sarawak (212,978), Johor (211,797), Perak (187,852) dan Kuala Lumpur (170,621).


400 kes aktif di Langkawi

Jangkitan baharu Covid-19 di Langkawi dalam tempoh 24 jam sehingga 12 tengah hari tadi turun kepada 35 kes, berbanding 42 kes yang dilaporkan dalam tempoh sama semalam.

Angka itu menjadikan keseluruhan kumulatif di Langkawi sejak awal penularan Covid-19 kepada 4,984 kes positif, sembuh (4,517 kes), dan kematian (67 kes).

Bagaimanapun, semua jangkitan baharu di pulau peranginan yang dibuka semula kepada pelancong mulai 16 September lalu, hanya membabitkan penduduk tempatan.

Berdasarkan statistik dikeluarkan Pejabat Kesihatan Daerah Langkawi, hari ini, 17 daripada kes baharu itu dikesan menerusi saringan bergejala, 17 saringan kontak rapat dan 1 pra-pembedahan.

Sehingga hari ini sebanyak 400 kes masih aktif dengan Mukim Kuah merekodkan jumlah tertinggi sebanyak 147 kes aktif. Kuah merupakan pusat pentadbiran daerah Langkawi.

Sementara itu, Jabatan Kesihatan Negeri Kedah (JKNKedah) memaklumkan sehingga 25 September 2021, sebanyak 5,112 premis di pulau itu diperiksa, dengan 145 kompaun dikeluarkan dan satu diarah ditutup.

Pemeriksaan itu dilakukan menerusi operasi bersepadu pemantauan pematuhan prosedur operasi standard (SOP Perintah Kawalan Pergerakan (PKP) bagi menguatkuasakan Akta Pencegahan dan Pengawalan Penyakit Berjangkit 1988.

Sektor pelancongan Langkawi dibuka semula pada 16 September lalu menerusi projek rintis gelembung pelancongan domestik yang menjadi penanda aras bagi membolehkan lebih banyak pusat peranginan dibuka di seluruh negara.

Sejak gelembung pelancongan domestik dilancarkan sehingga kini, tiada kes jangkitan Covid-19 membabitkan pelancong yang dikesan di pulau peranginan itu.


Baling bah: Muhyiddin arah Bersatu hantar bantuan segera

Bekas Perdana Menteri Tan Sri Muhyiddin Yassin selaku Presiden Parti Pribumi Bersatu Malaysia (Bersatu) telah mengarahkan jentera parti turun ke lapangan membantu mangsa banjir di Baling sejak semalam.

Pada masa sama Bersatu juga menyokong supaya kawasan kritikal di beberapa kampung di Baling yang terjejas akibat banjir diisytiharkan sebagai kawasan Darurat Bencana Tahap I dan II.

Ketua Penerangan Bersatu Datuk Wan Saiful Wan Jan berkata beberapa bahagian Bersatu kini sudah berada di Baling untuk memberi bantuan dan pertolongan kepada mereka yang terkesan.

Menurutnya Ketua Badan Pimpinan Bersatu Kedah Datuk Suhaimi Abdullah telah menggerakkan Pusat Operasi Bencana Bersatu Negeri dan melakukan koordinasi bantuan bersama pihak-pihak lain.

“Jentera Bersatu Bahagian Baling yang diketuai Mohd Taufik Yaacob pula telah bersama dengan rakyat setempat dan terlibat dalam operasi bantuan sejak bencana bermula, termasuk bersama Menteri Besar Datuk Seri Muhammad Sanusi Md Nor.

“Saya merakamkan penghargaan kepada jentera kerajaan negeri Kedah, agensi-agensi Kerajaan Persekutuan, dan semua sukarelawan Bersatu yang terlibat dalam pengurusan musibah ini,” katanya dalam kenyataan hari ini.

Wan Saiful harap agar pihak yang berkenaan mengambil keputusan segera terhadap cadangan Menteri Besar supaya kawasan terbabit diisytihar kawasan Darurat Bencana.

Sementara itu, Kerajaan Negeri akan membantu menyediakan penempatan sementara kepada penduduk daripada sembilan rumah yang musnah dihanyutkan arus deras dalam kejadian banjir di Kupang, Baling.

Muhammad Sanusi berkata kerajaan negeri akan menyewa beberapa rumah untuk didiami, sementara mangsa terlibat dapat mengusahakan membina rumah baharu di tapak yang selamat.

“Keseluruhannya ada 627 mangsa banjir daripada 12 kampung dilaporkan terjejas. Sembilan rumah hanyut sama sekali, hanya tinggal tapak, lima buah rumah rosak teruk manakala selebihnya dimasuki air dan mengalami kerosakan harta benda.

“Untuk sembilan rumah itu, Kerajaan Negeri akan bantu sediakan penempatan sementara, sewakan beberapa rumah untuk didiami sementara nak usahakan gantian,” katanya hari ini.

Beliau berkata pembinaan rumah baharu di tapak asal rumah yang dihanyutkan adalah tidak selamat memandangkan sungai yang sebelum ini dalam, telah menjadi cetek.


Sektor perbankan bantu realisasikan aspirasi negara: Tengku Zafrul

Sektor perbankan Malaysia berkedudukan baik untuk merealisasikan aspirasi Malaysia, terutama ketika ia sedang melalui transformasi dan perubahan besar, kata Menteri Kewangan, Tengku Datuk Seri Zafrul Abdul Aziz.

Beliau berkata Malaysia, yang terletak secara strategik di tengah-tengah Asia Tenggara, mempunyai antara taraf hidup tertinggi di rantau ini, lapor Bernama.

“Berlandaskan kesalinghubungan terbaik dan rancangan untuk lebih banyak pelaburan infrastruktur dan modal insan pada tahun-tahun akan datang, negara ini bersedia menjadi pangkalan serantau dan antarabangsa yang ideal untuk perniagaan.

“Kita mahu merealisasikan potensi ini dengan meletakkan negara ini sebagai hab untuk bakat global, pusat pembangunan teknologi baharu dan menarik, serta titik tumpuan bagi pertukaran idea dan maklumat,” katanya ketika berucap merasmikan ibu pejabat baharu HSBC Malaysia di Menara IQ yang terletak di Tun Razak Exchange (TRX) di ibu negara, pada Isnin.

Tengku Zafrul berkata Pelan Tindakan Sektor Kewangan 2022-2026 yang baru dilancarkan kini menjadi tumpuan, dan ia penting untuk sektor kewangan dalam mengharungi cabaran dan peluang mendatang, di samping sebagai pemboleh utama yang akan merealisasikan matlamat ekonomi mengikut Rancangan Malaysia ke-12.

Pada dasarnya, pelan tindakan ini akan merealisasikan matlamat Malaysia ke arah negara yang lebih makmur, inklusif dan mampan, katanya.

“Justeru, kami amat menghargai para pelabur yang sekian lama melabur di Malaysia seperti HSBC yang telah melaksanakan peranan utama di negara ini sepanjang 130 tahun lepas, dan kini membantu dalam memudah cara pemulihan ekonomi, pertumbuhan dan transformasi Malaysia,” katanya.

Beliau menyifatkan 130 tahun merupakan satu tempoh yang amat panjang dan selama lebih satu abad, HSBC telah berganding bahu dengan Malaysia dan rakyatnya, melakukan peranan penting dalam pembangunan negara ini.

Tengku Zafrul berkata komitmen itu termasuk penyertaan dalam pelbagai inisiatif nasional antaranya penerbitan Sukuk Kemampanan berdaulat dalam denominasi dolar AS pertama dunia oleh kerajaan Malaysia selain pemudahan JanaNiaga dan SemarakNiaga untuk menambah baik mudah tunai perniagaan dan akses kepada pembiayaan.


Amaran angin kencang, ombak kategori tiga di beberapa negeri

Jabatan Meteorologi Malaysia (MetMalaysia) hari ini (Isnin, 26 Disember 2022) mengeluarkan amaran angin kencang dan laut bergelora di perairan beberapa negeri sehingga Khamis (29 Disember).

MetMalaysia dalam satu kenyataan mengeluarkan amaran kategori tiga membabitkan angin kencang timur laut melebihi 60 kilometer sejam (kmph) dengan ombak naik melebihi 4.5 meter di perairan barat Sabah, Labuan dan timur Sabah.

“Berdasarkan analisis model-model cuaca, luruan monsun dijangka berlaku sehingga 27 Disember 2022 dan berpotensi membawa angin kencang dan ombak besar di Laut China Selatan, perairan pantai timur Semenanjung, Sabah dan Sarawak.

“Pada masa yang sama, penumpuan angin yang berlaku di Sabah dijangka sehingga 28 Disember 2022. Keadaan ini boleh menyebabkan hujan berterusan di kawasan berkenaan,” kata Ketua Pengarah MetMalaysia Muhammad Helmi Abdullah.

Justeru, katanya MetMalaysia telah mengeluarkan Amaran Hujan Berterusan yang kini melibatkan utara Sarawak berkuat kuasa sehingga 26 Disember 2022 manakala di negeri Sabah sehingga 28 Disember 2022.

“Amaran Angin Kencang Dan Laut Bergelora bagi perairan Laut China Selatan dijangka berterusan sehingga 29 Disember 2022 manakala perairan Sabah Barat dan Labuan, Sabah Timur, Tenggara Reef North, Labuan, Timur Palawan dan Sulu sehingga 27 Disember 2022.

“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” katanya.


JPJ iring lori balak bukan beri perlindungan tapi operasi

Jabatan Pengangkutan Jalan (JPJ) menjelaskan tindakan kenderaan agensi itu ‘mengiringi’ lori balak di kawasan Gua Musang, Kelantan semalam, adalah sebahagian daripada ‘Operasi Khas Lori Balak’, bukan memberi perlindungan.

JPJ dalam kenyataan memaklumkan tindakan kenderaan JPJ mengiringi lori itu untuk ke Stesen Penguatkuasa Mentara, Gua Musang adalah bagi memastikan pemandu lori terlibat tidak meloloskan diri daripada kawalan JPJ seterusnya ke lokasi yang diarahkan untuk menimbang berat muatan.

Tindakan terbabit juga merupakan satu daripada prosedur operasi standard (SOP) JPJ bagi menjamin keselamatan pengguna jalan raya, lapor Bernama.

“JPJ memandang serius persepsi negatif terhadap JPJ yang didakwa seolah-olah memberi ‘perlindungan’ kepada kesemua lori balak terbabit. Perkongsian video itu dilihat telah mencalarkan imej JPJ tanpa si pemilik akaun media sosial tersebut mengetahui gerak kerja sebenar JPJ.

“JPJ tidak teragak-agak untuk mengambil tindakan susulan dengan membuat laporan polis jika didapati tuduhan itu menggugat kredibiliti dan imej JPJ dalam melaksanakan tugas rutin,” menurut kenyataan itu.

Menurut kenyataan itu, JPJ menerusi operasi tersebut menahan 30 lori balak di hadapan Ibu Pejabat Polis Daerah Gua Musang dan bertindak membuat pemeriksaan sebelum kesemua lori berkenaan diarahkan untuk ditimbang di Stesen Penguatkuasa Mentara diringi kenderaan rasmi JPJ.

“Selain itu, JPJ telah mengeluarkan 56 notis kesalahan iaitu 23 notis mengikut Seksyen 82(1) Akta Pengangkutan Awam Darat (APAD) 2010, dua notis mengikut Seksyen 224 APAD 2010 dan 31 notis bagi lain-lain kesalahan di bawah Akta Pengangkutan Jalan 1987.

Semalam, tular satu video menerusi media sosial memaparkan kenderaan JPJ yang didakwa mengiringi lori balak di Kelantan dan mendapat pelbagai reaksi warganet sekali gus menyeru JPJ serta Kementerian Pengangkutan memberikan penjelasan lanjut mengenainya.


Hutang 1MDB yang sudah dibayar RM13.3 bilion, hutang terkumpul RM38.81 bilion: MOF

Kerajaan sudah membayar hutang 1Malaysia Development Bhd (1MDB) berjumlah RM13.3 bilion setakat ini, pembayaran itu dibuat hasil penerimaan bayaran penyelesaian berjumlah RM340.92 juta (US$80 juta) daripada KPMG.

Bagaimanapun, pembayaran hutang tersebut tidak mengurangkan sejumlah hutang terkumpul yang masih berjumlah sebanyak RM38.81 bilion dan masih perlu ditanggung kerajaan, kata Kementerian Kewangan (MOF) dalam satu kenyataan hari ini.

“Sehingga kini, kerajaan telah membayar balik RM13.3 bilion hutang 1MDB.

“Pada 31 Dis, 2021, hutang terkumpul 1MDB yang terdiri daripada prinsipal dan kupon/keuntungan untuk bon dan sukuk adalah berjumlah RM38.81 bilion,” kata Menteri Kewangan Tengku Datuk Seri Zafrul Tengku Abdul Aziz dalam kenyataan itu.

Dalam kenyataan tersebut juga, MOF berkata penyelesaian tersebut menyusuli pengumuman pada 16 Sept 2021 yang membabitkan persetujuan KPMG untuk menyelesaikan saman sivil yang telah difailkan oleh 1MDB terhadapnya.

Setakat ini, Akaun Amanah di bawah seliaan Jabatan Akauntan Negara Malaysia telah menerima sejumlah RM19.138 bilion berhubung skandal kewangan 1MDB dan dana tersebut telah/akan digunakan untuk menyelesaikan hutang tertunggak 1MDB.

Bagaimanapun, beliau berkata baki semasa Akaun Amanah adalah mencukupi untuk membayar jumlah prinsipal bon bagi tahun ini sahaja.

“Apabila semua dana Akaun Amanah telah digunakan, kerajaan akan terus menanggung obligasi untuk membayar baki hutang 1MDB, yang penerbitannya disokong oleh jaminan dan surat sokongan kerajaan,” katanya.

Melangkah ke hadapan, kerajaan kekal komited dalam usaha pemulihan aset 1MDB dan akan sentiasa memastikan peruntukan yang mencukupi untuk menyelesaikan hutang 1MDB bagi menguruskan beban kewangan negara yang disebabkan oleh entiti tersebut.

Dalam pada itu, MOF turut merakamkan penghargaan kepada Jabatan Peguam Negara, Suruhanjaya Sekuriti Malaysia, Bank Negara Malaysia, pasukan Polis Diraja Malaysia, Pusat Pencegahan Jenayah Kewangan Nasional, Suruhanjaya Pencegahan Rasuah Malaysia, Pusat Governans, Integriti dan Antirasuah Nasional di atas usaha mencapai penyelesaian terbabit.

Untuk rekod, bekas Perdana Menteri Datuk Seri Najib Razak bertanggungjawab ke atas kebanyakkan urusan dalam 1MDB dan kontroversi tercetus sebelum ini melibatkan salah guna kuasa dan rasuah dalam syarikat pelaburan negara tersebut.

Malah, Najib juga kini berdepan puluhan pertuduhan membabitkan skandal 1MDB yang dianggap terbesar dalam sejarah negara.


Kenapa kerajaan BN, UMNO bayar RM6 bilion walaupun kapal tak diserah?

Kapal Tentera Laut Diraja Malaysia (TLDM) yang dibina syarikat tempatan dijangka siap dalam tempoh satu atau dua tahun akan datang, kata Menteri Pertahanan Datuk Seri Hishammuddin Hussein pada Isnin (8 Ogos), ketika beliau menjawab desakan yang semakin meningkat mengenai projek yang dicemari skandal itu.

“Saya kata sekurang-kurangnya dalam tempoh satu atau dua tahun, saya harap kita akan dapat menyiapkan kapal pertama,” katanya di Parlimen menjawab soalan tambahan seorang senator.

Tetapi, tiada satu pun daripada enam kapal yang ditempah TLDM telah dihantar oleh kontraktor tempatan Boustead Naval Shipyard Sdn Bhd (BNS), yang telah dianugerahkan projek itu pada 2013 tanpa tender terbuka.

Kerajaan telah membayar RM6 bilion dalam projek bernilai RM9 bilion untuk membina enam kapal tempur pesisir pantai (LCS), kata Jawatankuasa Kira-Kira Wang Negara (PAC) minggu lepas.

Untuk rekod, perolehan LCS itu telah diluluskan oleh Putrajaya pada awal 2011 berikutan permintaan yang dibuat oleh TLDM. Pada akhir 2011, kontrak RM9 bilion telah diberikan kepada BNS.

Kontrak itu berkuat kuasa pada 3 Oktober 2013, dan akan tamat pada 2 Oktober tahun depan, diberikan ketika Barisdan Nasional (BN) dan UMNO mentadbir negara.

Lima daripada kapal itu sepatutnya diserahkan bulan ini, kata PSC pada Khamis, 4 Ogos lalu. LCS adalah kapal yang lebih kecil yang umumnya direka untuk operasi berhampiran pantai.

Boustead Naval Shipyard ialah anak syarikat Boustead Holdings, yang pemegang saham terbesarnya ialah dana angkatan tentera, Lembaga Tabung Angkatan Tentera (LTAT).

Sementara itu, badan pemantau antirasuah Transparency International Malaysia (TI-M) mengkritik cara projek itu dikendalikan.

TI-M membandingkan skandal LCS dengan skandal 1Malaysia Development Malaysia Bhd (1MDB), di mana AS$4.5 bilion didakwa disedut keluar, dan berkata Malaysia semakin terkenal dengan tadbir urus buruknya yang mengakibatkan kerugian berbilion ringgit dana awam.

“Dengan banyak struktur tadbir urus dan audit dalam sektor awam yang bertanggungjawab untuk mencegah rasuah dan menambah baik amalan tadbir urus yang baik, bagaimana projek LCS yang bermula pada 2013 boleh dibiarkan menjadi pemerolehan yang besar dan kegagalan tadbir urus untuk sekian lama?”

“Bagaimana mungkin mereka secara kolektif terlepas semua ‘bendera merah’?,” kata Presiden TI-M Muhammad Mohan dalam satu kenyataan, seperti yang dipetik daripada berita Malay Mail.

LCS pertama sepatutnya diserahkan pada 2019, tetapi hanya 44 peratus sahaja kapal itu yang siap, menurut laporan PAC.

PAC juga berkata pandangan Tentera Laut mengenai spesifikasi untuk enam kapal itu diabaikan oleh Kementerian Pertahanan dan Boustead, dan reka bentuk lain telah dipilih.

Timbalan Presiden PKR Rafizi Ramli sebelum ini mendakwa siasatan dalaman menunjukkan sekurang-kurangnya RM890 juta telah diselewengkan daripada projek itu kerana penipuan, pertindihan kontrak, dan pelbagai penyelewengan lain, lapor Malaysiakini pada Ahad.

Pengerusi PAC Wong Kah Woh minggu lalu berkata bekas Menteri Pertahanan Datuk Seri Ahmad Zahid Hamidi akan dipanggil oleh jawatankuasa itu awal bulan depan, untuk memberi keterangan mengenai peranannya dalam projek itu.

Bekas Panglima TLDM Tan Sri Abdul Aziz Jaafar dan kontraktor utama projek Boustead Naval Shipard juga akan dipanggil untuk prosiding itu, kata Wong.

PAC dalam laporannya berkata daripada jumlah yang dibayar oleh kerajaan, RM400 juta digunakan oleh BNS untuk membayar balik hutang terdahulu yang ditanggung di bawah projek Kapal Peronda Generasi Baharu, RM305 juta digunakan untuk kemudahannya di Cyberjaya, dan RM700 juta lagi adalah lebihan kos untuk kontrak LCS.


DUN Pulau Pinang bubar 28 Jun bagi beri laluan PRN

Kerajaan Negeri Pulau Pinang bercadang membubarkan Dewan Undangan Negeri (DUN) pada 28 Jun ini untuk memberi laluan kepada Pilihan Raya Negeri (PRN).

Ketua Menteri Chow Kon Yeow berkata beliau akan mengadakan pertemuan dengan Yang Dipertua Negeri Pulau Pinang Tun Ahmad Fuzi Abdul Razak untuk mendapat perkenan membubarkan DUN dalam masa terdekat, menurut laporan Bernama.

Pengerusi Pakatan Harapan (PH) Pulau Pinang itu juga berkata proses pengagihan kerusi antara PH dan Barisan Nasional (BN) di negeri berkenaan sudah 95 peratus selesai.

“Buat masa ini, sebarang rundingan PH-BN akan diurus di peringkat kebangsaan dan apa-apa keputusan muktamad akan dibuat di peringkat kebangsaan… Kami percaya akan ada lagi pertemuan selepas ini,” katanya dalam sidang media hari ini.

Sebelum ini, Chow dilapor berkata rundingan yang berlangsung sejak bulan lepas berjalan lancar namun masih terdapat beberapa kerusi belum diputuskan kerana wujud pertindihan.

Pulau Pinang mempunyai 40 kerusi DUN dan pada Pilihan Raya Umum Ke-14 (PRU14), PH memenangi 37 kerusi termasuk dua daripada calon Bersatu yang ketika itu masih bersamanya manakala masing-masing dua dan satu kerusi dimenangi BN dan PAS.

Pada PRU-15, Kedah, Pulau Pinang, Selangor, Negeri Sembilan, Kelantan dan Terengganu tidak membubarkan DUN namun media sebelum ini melaporkan pemimpin keenam-enam negeri mencapai kata sepakat bahawa masa paling sesuai ialah dalam tempoh dua minggu terakhir Jun bagi membolehkan PRN diadakan serentak.


Malaysia pecah lagi rekod jangkitan harian, 28,825 kes semalam tertinggi

Malaysia sekali lagi memecah rekod jangkitan harian Covid-19, apabila dalam tempoh 24 jam semalam sebanyak 28,825 kes baharu direkodkan.

Dengan enam negeri mencatat peningkatan, jumlah jangkitan semalam adalah yang tertinggi sejak wabak Covid-19 menular di negara ini setelah rakyat Malaysia pertama disahkan dijangkiti virus itu pada Februari 2020 lalu.

Ia juga adalah jumlah jangkitan harian ketiga tertinggi dalam kalangan negara-negara ASEAN setelah Indonesia dan Vietnam. Malaysia juga berada di tangga ketiga dari segi kumulatif positif selepas Indonesia dan Filipina.

Negara mula mencatat kes harian melebihi 10,000 pada 6 Februari lalu dengan catatan 10,089 kes, dan terus meningkat hingga tertinggi direkodkan pada 16 Februari lalu sebanyak 27,831 kes. Sebelum ini, kes tertinggi dicatat pada 26 Ogos 2021 melibatkan 24,599 kes.

Angka jangkitan terbaharu semalam melonjakkan kumulatif positif kepada 3,194,848 kes, dengan 2,919,196 pesakit telah sembuh, 243,342 kes aktif dan 32,310 kematian direkodkan.

Daripada jumlah kes aktif itu, seramai 230,491 pesakit kini menjalani kuarantin di rumah; 5,414 ditempatkan di PKRC; 7,199 dimasukkan ke hospital; dan 238 pesakit dirawat di unit rawatan rapi (ICU), dengan 130 memerlukan alat bantuan pernafasan.

Statistik dikeluarkan Kementerian Kesihatan (KKM) menerusi laman sesawangnya Covidnow yang dikemas kini tengah malam tadi, menunjukkan enam negeri merekodkan peningkatan jangkitan harian semalam.

Selangor kekal menjadi ‘titik panas’ Covid-19 di negara ini apabila jangkitan baharu semalam melonjak kepada 7,192 kes berbanding 6,064 kes pada Jumaat, menjadikan kumulatif positif sebanyak 889,144 kes.

Sehingga semalam, seramai 820,435 pesakit Covid-19 di Selangor telah pulih, 58,598 kes masih aktif dan 10,111 kes kematian dilaporkan, manakala 77 kluster juga kekal aktif.

Daripada jumlah kes aktif itu, seramai 56,934 pesakit menjalani kuarantin di rumah; 483 ditempatkan di PKRC; 1,147 dimasukkan ke hospital; dan 34 dirawat di ICU, dengan 18 daripadanya memerlukan alat bantuan pernafasan.

Sementara itu, Pulau Pinang turut mencatat peningkatan kes harian semalam apabila merekodkan 2,186 kes baharu berbanding 2,088 pada Jumaat, diikuti Kelantan (1,885 semalam, 1722 Jumaat); Melaka (818 semalam, 524 Jumaat); Terengganu (616 semalam, 538 Jumaat); dan Putrajaya (144 semalam, 129 Jumaat).


PM beri respon positif isu ganja dan ketum selepas pertemuan: KMC

Kaukus Medical Cannabis (KMC) hari ini mengadakan pertemuan dengan Perdana Menteri Datuk Seri Ismail Sabri Yaakob bagi membincangkan isu-isu dasar berkaitan industri hem, ganja untuk tujuan perubatan dan ketum untuk kegunaan di Malaysia.

Menurut kaukus berkenaan dalam kenyataan hari ini, semasa pertemuan itu perdana menteri telah memberi respons positif terhadap isu-isu yang dibangkitkan dan isu-isu berkenaan akan diperhalusi pada mesyuarat Kabinet, lapor Bernama.

“Industri ini adalah satu industri yang sedang giat dibangunkan oleh banyak negara luar. Lebih 40 buah negara sudah membenarkan penggunaan kanabis untuk perubatan. Nilai pasaran industri ini cecah RM60 bilion. Malah, negara jiran seperti Thailand juga sedang mengkaji industri ini untuk negara mereka.

“Kaukus Medical Cannabis percaya bahawa Malaysia mempunyai ruang dan peluang yang besar dalam industri ini untuk tujuan perubatan, penyelidikan dan mampu memberi manfaat besar kepada negara,” menurut kenyataan tersebut.

Pada pertemuan berkenaan kaukus itu juga telah membangkitkan isu berkaitan rakyat Malaysia yang didakwa di mahkamah dan disabitkan bersalah kerana penggunaan ganja untuk tujuan perubatan.

“Pandangan perundangan juga menjadi perhatian utama dalam pertemuan rasmi sebentar tadi. Kaukus Medical Cannabis mengucapkan ribuan terima kasih atas kesudian perdana menteri atas sesi pertemuan rasmi sebentar tadi.

“Kerjasama yang erat dalam isu ini sudah pasti akan memberikan manfaat yang besar kepada rakyat dan negara,” kata kenyataan itu.

Kaukus Medical Cannabis adalah jalinan kerjasama dwipartisan antara Ahli-Ahli Parlimen kerajaan dan pembangkang dan dipengerusikan oleh Ahli Parlimen Muar, Syed Saddiq Syed Abdul Rahman.

Selain Syed Saddiq, anggota kaukus lain yang hadir dalam pertemuan itu ialah Datuk Seri Azalina Othman Said (Pengerang), Khalid Abd Samad (Shah Alam), Datuk Dr Xavier Jayakumar A/L Arulanandam (Kuala Langat), Datuk Ignatius Darell Leiking (Penampang), Dr Kelvin Yii Lee Wuen (Bandar Kuching) dan Dr Azman Ismail (Kuala Kedah).


Satu dos vaksin kepada warga pendidik sebelum 1 September

Putrajaya memberi jaminan sekurang-kurangnya satu dos vaksin akan diberikan kepada warga pendidik dan kumpulan sokongan sebelum sesi persekolahan secara bersemuka bermula pada 1 September.

Jaminan tersebut diberikan Menteri Penyelaras Program Imunisasi Covid-19 Kebangsaan (PICK) Khairy Jamaluddin dan Kementerian Pendidikan (KPM) yang akan menyenaraikan semua bilangan guru, anggota pelaksana dan perkhidmatan kontrak untuk penjadualan janji temu dos pertama vaksin.

Setakat semalam katanya, sejumlah 303,682 atau 73.5 peratus guru di seluruh negara menerima suntikan satu dos vaksin.

“Seramai 45,197 anggota kumpulan pelaksana (67 peratus) dan 33,633 pekerja perkhidmatan sokongan kontrak (38 peratus) (sekolah kerajaan) telah menerima sekurang-kurangnya satu dos vaksin manakala bagi sekolah swasta 12,894 guru (66.4 peratus) sudah terima sekurang-kurangnya satu dos vaksin.

“Saya bersama menteri pendidikan beri jaminan bahawa semua warga pendidikan akan diberi vaksinasi sebelum sekolah bermula,” katanya lapor Bernama semasa menggulung pertanyaan Ahli-ahli Parlimen di Dewan Rakyat hari ini.

Khairy hari ini membentangkan penerangan berhubung pelaksanaan PICK dan seramai 23 Ahli Parlimen mengajukan pertanyaan dan cadangan yang antara lain turut menyentuh isu vaksin bagi sektor pendidikan, kelewatan perolehan vaksin serta masalah logistik dan pengagihan vaksin.

Dr Maszlee Malik (Bebas-Simpang Renggam) membangkitkan soal vaksinasi bagi sektor pendidikan yang turut mencadangkan agar semua warga Institut Pengajian Tinggi Awam (IPTA) dan swasta (IPTS) diberikan vaksin.

Dalam perkembangan lain, Khairy memaklumkan vaksin dibangunkan Institute of Medical Biology Chinese Academy of Medical Sciences (IMBCAMS) yang berada dalam ujian klinikal fasa tiga di negara ini sejak Januari lepas mungkin akan dapat diketahui keputusannya hujung tahun ini.

“Ada syarikat yang dah mula proses pendaftaran vaksin ini dengan NPRA (Bahagian Kawal Selia Farmasi Negara), bila NPRA dah puas hati dengan dossier atau maklumat terkandung dalam permohonan itu maka kita akan beri kelulusan.

“Saya juga maklum bahawa vaksin ini telah terima Emergency Use Authorisation di China… jadi vaksin ini mungkin kita akan luluskan dalam masa terdekat,” katanya menjawab persoalan yang dibangkitan Datuk Seri Saifuddin Nasution Ismail (PH-Kulim Bandar Baharu).

Dalam perkembangan lain, Khairy sekali lagi memaklumkan isu berhubung penetapan harga siling vaksin COVID-19 untuk pasaran swasta akan ditentukan dalam mesyuarat JKJAV minggu hadapan.

“Perkara ini telah dimaklumkan pada Jawatankuasa Kira-kira Wang Negara dan disyor jawatankuasa itu semalam,” katanya sambil memberitahu rundingan dengan syarikat-syarikat pengeluar vaksin untuk memuktamadkan pemerolehan vaksin bagi 2022 sedang dilakukan.

Menjawab soalan Dr Kelvin Yii (DAP-Bandar Kuching) mengenai ujian antibodi untuk menilai imuniti selepas divaksin, Khairy berkata buat masa ini Malaysia tidak menyarankan ujian itu dibuat selaras garis panduan oleh United States Food and Drug Administration (FDA) dan Centers for Disease Control and Prevention (CDC).

Malaysia, katanya, sedang membangunkan satu dasar untuk ujian antibodi itu dan memperuntukkan RM15 juta bagi ‘antibody immunosurveillance program’ di bawah Institut Penyelidikan Perubatan Kementerian Kesihatan (IMR).

“Kajian ini penting untuk melihat tahap antibodi dan neutralizing antibody dalam kalangan penerima-penerima vaksin di Malaysia dan dapat ditentukan meliputi beberapa perkara spesifik.

“…ini adalah penyelidikan perubatan yang sedang dijalankan dan bagi ujian antibodi… kita masih belum ada garis panduan dan saya harap boleh dilaksanakan,” katanya.

Khairy juga bersetuju dengan cadangan Datuk Seri Dr Dzulkefly Ahmad (PH-Kuala Selangor) agar kerajaan melihat ke hadapan berhubung kajian vaksin generasi kedua pelbagai varian bagi persiapan melawan varian baharu atau penyakit zoonosis (penyakit bawaan haiwan).

Berhubung cadangan melanjutkan selang masa antara dos pertama dan kedua Pfizer, Khairy berkata kerajaan pada awalnya sudah bersetuju, namun disebabkan penularan varian Delta Covid-19 tempoh selang masa tiga minggu itu dikekalkan.

“Kita dapati keberkesanan satu dos Pfizer melawan varian Delta hanya 30 peratus, oleh sebab itu kita kekalkan dengan tempoh selang masa itu,” katanya.

Sidang Mesyuarat Khas Dewan Rakyat bersambung esok dengan pembentangan oleh Menteri Kewangan Tengku Datuk Seri Zafrul Tengku Abdul Aziz berkenaan Pakej Bantuan Ekonomi.


Tamparan kepada UMNO, cikgu Zahid restu Hajiji kekal KM Sabah

Langkah UMNO-Barisan Nasional (BN) yang cuba mencetuskan krisis politik dan menukar Ketua Menteri Sabah, Datuk Seri Hajiji Noor menemui jalan buntu.

Walaupun UMNO sudah menarik sokongan terhadap kerajaan Gabungan Rakyat Sabah (GRS) dipimpin Hajiji, namun Perdana Menteri Datuk Seri Anwar Ibrahim mengambil pendirian untuk mengekalkan sokongan kepada Hajiji dan merestuinya untuk kekal menerajui kerajaan negeri.

“Ya, saya merestui beliau. Beliau adalah Ketua Menteri,” kata Anwar dipetik laporan BH.

Anwar terdahulu bertolak dari lawatan ke Indonesia ke Sabah bagi mencari jalan perdamaian susulan langkah Pengerusi UMNO Sabah, Datuk Seri Bung Moktar Radin menarik sokongan terhadap Hajiji baru-baru ini.

Turut sama dalam pertemuan tersebut ialah Timbalan Perdana Menteri, Datuk Seri Dr Ahmad Zahid Hamidi yang juga anak murid Anwar; Hajiji; dan Ahli Dewan Undangan Negeri (ADUN) yang menyokong Hajiji.

Mengulas lanjut, Anwar berkata, beliau berterima kasih kepada Hajiji dan semua pihak berkaitan kerana mendengar pandangan dalam usaha menyelesaikan kemelut politik di Sabah.

“Kita mahu Kerajaan Sabah yang kuat bawah kepemimpinan Hajiji.

“Esok (hari ini), satu rang undang-undang (RUU) penting untuk mengembalikan hak Sabah melalui pembentangan menteri Kabinet (persidangan Dewan Undangan Negeri).

“Ini satu perubahan yang besar. Bagi saya, ini adalah keutamaan… beri peluang kepada Ketua Menteri untuk bincang dan mencari satu formula terbaik untuk kebaikan Sabah,” katanya lagi.

Terdahulu selepas mengadakan pertemuan tertutup lain di Magellan Sutera, Anwar menjelaskan, keputusan berhubung kemelut politik di negeri ini berada dalam tangan pemimpin Sabah sendiri.

Perdana Menteri berkata, beliau hanya mampu memberi nasihat dalam usaha mengatasi isu berkenaan, namun menyifatkan keadaan kini sudah semakin baik.

Katanya, beliau dan Zahid mencari formula yang baik untuk jalan penyelesaiannya.

Sementara itu, Bung Moktar ketika ditemui pemberita pula berkata pihaknya sudah memberi pandangan mengenai kemelut politik di negeri ini, pada pertemuan dengan Anwar di Magellan Sutera.


Varian baharu Omicron XBB dikesan berada dalam Malaysia: Khairy

Subvarian baharu Covid-19, Omicron XBB dikesan sudah memasuki negara selepas beberapa kes dikesan melibatkan pesakit dijangkiti virus tersebut, kata Kementerian Kesihatan (KKM).

KKM menjangkakan bakal terdapat peningkatan kes baharu Covid-19 pada masa terdekat susulan penemuan varian baharu tersebut dan memandangkan negara bakal menjalani Pilihan Raya Umum Ke-15 (PRU-15) tidak lama lagi.

Menteri Kesihatan sementara, Khairy Jamaluddin Abu Bakar bagaimanapun menasihati orang ramai tidak bimbang dengan perkembangan itu, namun perlu sentiasa berwaspada memandangkan negara masih dalam fasa peralihan ke endemik.

“Kita dah kesan XBB di Malaysia, namun setakat ini ia tidak membawa kepada peningkatan dari segi kemasukan ke hospital dan kematian, itu yang menjadi kayu ukur terpenting. Bagi saya, kita tengok ada sedikit peningkatan, masing-masing buat penilaian risiko, tiada yang perlu dibimbangkan setakat ini.

“Sejauh mana ia akan meningkat, pegawai saya di KKM sedang membuat unjuran berdasarkan model jangkitan yang kita ada sebelum ini dan minggu depan saya dapat memberi unjuran lebih tepat,” katanya dipetik laporan media hari ini.

Kementerian Kesihatan Singapura sebelum ini dilapor memaklumkan kes Covid-19 di negara itu kembali meningkat sejak sebulan lepas, terutamanya berpunca daripada subvarian Omicron XBB dengan gelombang jangkitan XBB dijangka memuncak pada pertengahan November ini.

Khairy berkata, meskipun kemungkinan berlaku peningkatan kes di negara ini, KKM tidak mempunyai perancangan untuk mengembalikan sebarang sekatan, termasuk melaksanakan pemakaian pelitup muka semula.

“Fasa peralihan ke endemik mesti mengambil kira mutasi virus kepada varian baharu. Kalau datang varian baharu tidak dijangkakan yang boleh meningkatkan kebolehjangkitan, kesan dan gejala, maka kita akan semak balik (pakai pelitup muka), tetapi setakat ini tidak.”

Ditanya sama ada KKM mempunyai langkah tambahan diperkenalkan terhadap individu yang berulang alik dari Johor Bahru ke Singapura, katanya, setakat ini belum ada, namun pihaknya sentiasa memantau dan berhubung dengan Menteri Kesihatan Singapura, Ong Ye Kung mengenai perkara itu.

Dalam perkembangan lain, beliau berkata, KKM sudah menghantar cadangan prosedur operasi standard (SOP) kepada Suruhanjaya Pilihan Raya (SPR) bagi PRU-15 dengan tiada langkah tambahan atau sekatan diperkenalkan.

“Saya lihat keadaan terkawal, jadi kita tak nak apa-apa sekatan, nak buat ceramah, buatlah. Cuma kalau rasa tempat sesak, pakailah pelitup muka. Sekarang ini lebih kepada pemerkasaan individu. KKM dah bagi cadangan kepada SPR supaya pengundian dapat dijalankan dengan selamat.”


Jangkitan baharu semalam kedua terendah tahun ini, 5 kematian

Jangkitan baharu Covid-19 di seluruh negara semalam (Ahad, 29 Mei 2022) turun kepada 1,155 kes, termasuk satu kes import – kedua terendah tahun ini – berbanding 1,645 yang dicatat pada Sabtu.

Jumlah jangkitan terendah tahun ini dicatat ada 3 Mei lalu iaitu sebanyak 922 kes.

Angka terbaharu pada Ahad menjadikan kumulatif positif sejak Januari 2020 kini mencecah 4,503,734 kes.

Daripada 1,155 kes baharu semalam, 807 kes melibatkan individu yang telah menerima dos penggalak vaksin Covid-19; lengkap dua dos (233 kes); tidak divaksinasi (99 kes); dan 16 kes melibatkan individu belum lengkap divaksinasi.

Seramai 1,975 pesakit telah pulih semalam, menjadikan kes sembuh meningkat kepada 4,443,676 pesakit atau 98.67 peratus daripada jumlah kumulatif positif.

Sehingga semalam, jumlah kes aktif juga turun kepada 24,393 kes, dengan 23,403 pesakit masih menjalani kuarantin di rumah; 17 ditempatkan di PKRC; 939 dirawat di hospital; dan 34 pesakit dimasukkan ke unit rawatan rapi, termasuk 18 yang memerlukan alat bantuan pernafasan.

Mengikut rekod Kementerian Kesihatan (KKM) semua negeri, kecuali Johor dan Perlis, menunjukkan penurunan ketara jangkitan harian semalam, berbanding Sabtu.

Sementara itu, lima pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID), menjadikan kumulatif sebanyak 35,665 kes.

Lima kematian itu melibatkan dua di Sarawak dan masing-masing satu di Perak, Perlis dan Selangor.

Berikut adalah pecahan kumulatif positif mengikut negeri:

Sehingga semalam hanya dua kluster Covid-19 masih aktif iaitu Kluster Komuniti Pulai Jaya di Kinta, Perak membabitkan 35 individu, dan Kluster Pusat Tahanan Dti Semuja 4 di Serian, Sarawak dengan 14 kes.

Berdasarkan rekod laman sesawang CovidNOW yang dikemas kini tengah malam tadi, kes positif Covid-19 minggu ini mengikut kumpulan umur melibatkan:


Harimau Malaya bawa bekal tipis ke Stadium Thammasat pada Selasa

Skuad Harimau Malaya membawa bekalan tipis untuk beraksi pada separuh akhir pertama Piala Persekutuan Bolasepak ASEAN (AFF) 2022, setelah menundukkan Thailand 1-0 di Stadium Nasional Bukit Jalil, sebentar tadi (7 Januari 2023).

Tanpa menunggu lama, penyerang lincah Harimau Malaya melengkapkan hantaran V Ruventhiran pada minit ke-11 untuk menggegarkan gawang juara bertahan itu.

Skuad bimbingan Kim Pan Gon kemudiannya terpaksa mempamerkan aksi bertahan yang berani untuk menghalang skuad Gajah Perang daripada menyamakan kedudukan.

Skuad Harimau Malaya berterima kasih kepada penjaga gol Ahmad Syihan Hazmi Mohamad kerana melakukan beberapa penyelamatan hebat untuk menafikan nafsu pasukan Thailand.

Namun, kebuntuan jentera serangan skuad Gajah Perang berterusan selain skuad Harimau Malaya juga perlu berterima kasih kepada barisan benteng pertahanan termasuk penjaga gol, Ahmad Syihan yang berjaya menyelamatkan beberapa percubaan berbahaya.

Malaysia kini membawa bekalan tipis untuk perlawanan kedua di Stadium Thammasat pada Selasa (10 Januari 2023).

Skuad Harimau Malaya perlu mengelak kekalahan pada perlawanan kedua untuk menempah tempat di final menentang Vietnam atau Indonesia.

Suasana gamat dalam tempoh lima minit masa kecederaan yang diberikan pegawai perlawanan apabila seluruh stadium bergema dengan sorakan penyokong Harimau Malaya, sekali gus menyaksikan keputusan 1-0 berjaya dipertahankan anak buah Kim Pan Gon hingga tamat permainan.

Thailand yang juga juara enam kali Piala AFF cuba bangkit mendapatkan jaringan penyamaan, bagaimanapun beberapa gerakan yang diatur mereka berjaya dipatahkan barisan pertahanan skuad Harimau Malaya diketuai Brendan Gan.


Polis akan panggil Ahli Parlimen DAP buat dakwaan pemerasan

Ahli Parlimen Kepong daripada DAP, Lim Lip Eng akan dipanggil oleh polis bagi membantu siasatan berikutan dakwaannya yang mengatakan tiga anggota polis melakukan pemerasan terhadap dua individu di Jalan Besar Kampung Melayu, Kepong, Rabu lalu.

Ketua Polis Daerah Sentul, Asisten Komisioner Beh Eng Lai berkata, dakwaan itu dibuat Lip Eng pada jam 4.50 petang menerusi sidang media dan siasatan dibuat selepas berita mengenainya dikongsi menerusi aplikasi WhatsApp.

Dalam satu kenyataan malam tadi, beliau berkata, sehingga kini polis tidak menerima sebarang laporan daripada mana-mana pihak berhubung kejadian pemerasan yang didakwa berlaku pada jam 6.45 pagi.

“Ahli Parlimen itu serta dua individu terbabit dalam kejadian tersebut akan dipanggil bagi membantu siasatan.

”Polis memandang serius dakwaan itu dan tidak teragak-agak mengambil tindakan tegas terhadap tiga anggota tersebut jika kejadian salah laku didapati benar-benar berlaku,” katanya.

Beliau berkata kes disiasat mengikut Seksyen 384 Kanun Keseksaan dan orang ramai yang mempunyai maklumat berhubung kejadian itu boleh menghubungi Pegawai Penyiasat Insp Noramalina Md Jamil di talian 017-3185868 atau Bilik Gerakan IPD Sentul 03-40482206.


Hina polis di mahkamah: Lokman Adam hadir tanpa peguam

Bekas Ahli Majlis Tertinggi (MT) UMNO Datuk Lokman Noor Adam hadir di Mahkamah Tinggi Kuala Lumpur hari ini tanpa peguam berhubung kes menghina mahkamah, walaupun berkeras mahu diwakili apabila diberi notis tunjuk sebab minggu lepas kerana didakwa menghina pegawai polis semasa perbicaraan rasuah Datuk Seri Ahmad Zahid Hamidi.

Lokman yang berusia 49 tahun menggelar dirinya sebagai “blogger bebas”, memberitahu hakim Datuk Collin Lawrence Sequerah bahawa dia tidak mempunyai peguam.

Menurut notis tunjuk sebab yang dibacakan oleh jurubahasa mahkamah, Lokman didakwa melakukan kesalahan menghina mahkamah apabila dia berkata: “Yang depan boleh, kenapa saya tak boleh? Bodoh!” kepada pegawai polis mahkamah semasa perbicaraan Zahid berlangsung Khamis lalu.

Ketika ditanya bagaimana dia merayu, Lokman berkata: “Yang Arif, terdapat ayat dalam pertuduhan yang tidak begitu benar. Jadi izinkan saya untuk menyatakan apa yang berlaku, dan saya telah memohon maaf kepada lans-koperal dan saya telah memohon maaf kepada Yang Arif. .”

Memetik laporan MalayMail, hakim menyatakan bahawa ini adalah pengakuan yang layak dan Lokman perlu mengangkat sumpah kerana nampaknya dia mempunyai beberapa penjelasan untuk diberikan.

Timbalan Pendakwa Raya Datuk Raja Rozela Raja Toran yang mengetuai pendakwaan bagi perbicaraan Zahid, kemudian diminta Mahkamah Tinggi untuk membantu prosiding menghina itu.

Tidak lama selepas itu, Raja Rozela meminta Lokman menceritakan kejadian antara dia dan anggota polis yang membawa kepada pertikaian itu dan pengesahannya bahawa pegawai itu memintanya untuk mematikan telefon bimbitnya.

Peguam Zahid, yang turut hadir di mahkamah, kemudian mencadangkan prosiding dihentikan sementara memandangkan Lokman berkata Khamis lalu bahawa dia mahu peguam mewakilinya, walaupun dia datang sendirian hari ini.

Selepas berehat sebentar, peguam Zahid, Datuk Ahmad Zaidi Zainal memberitahu mahkamah bahawa Lokman berkeras untuk mendapatkan peguamnya, tetapi beliau kini tidak berada di Kuala Lumpur dan akan hadir pada Jumaat ini.

Hakim Sequerah kemudian menangguhkan perbicaraan ke hari Jumaat dan berkata beliau tidak mempunyai alternatif memandangkan Lokman mempunyai hak terhadap peguam pilihannya.

Hakim juga mengesahkan bahawa Lokman telah membuat pengakuan yang layak, yang bermaksud tiada pengakuan bersalah atau sebaliknya direkodkan.

Hakim kemudiannya berkata Lokman akan diarahkan memastikan peguamnya hadir apabila kes penghinaan dibicarakan Jumaat ini.

Khamis lalu, pihak pendakwaan telah menggesa Lokman didakwa menghina mahkamah, kerana dia dikatakan mengatakan pegawai polis itu “bodoh” apabila diarah berhenti bermain telefon bimbitnya.

Ini bukan kali pertama Lokman terpaksa mempertahankan diri terhadap dakwaan telah melakukan penghinaan terhadap mahkamah.

Pada 15 Julai 2021, Hakim Sequerah mendapati Lokman bersalah menghina mahkamah berikutan tindakannya pada September 2019 yang mengancam saksi pendakwaan dalam perbicaraan bekas Presiden UMNO Datuk Seri Najib Razak membabitkan penyelewengan lebih RM2 bilion dana 1Malaysia Development Berhad (1MDB).

Sequerah, yang merupakan hakim yang mendengar perbicaraan berasingan Najib, pada masa itu telah menjatuhkan hukuman penjara sebulan kepada Lokman atas penghinaan mahkamah yang dilakukan, tetapi membenarkan hukuman itu ditangguhkan sementara menunggu rayuan Lokman ke Mahkamah Rayuan.

Lokman disingkirkan daripada MT UMNO pada Februari 2020 dan dipecat daripada parti itu.

Pada September 2021, UMNO memutuskan untuk membenarkan Lokman menyertai parti itu semula, tetapi hanya menerimanya sebagai ahli biasa.


Tutup sekolah langkah terakhir jika Covid-19 makin teruk

Penutupan semula sekolah akan menjadi langkah terakhir yang akan diambil kerajaan jika jangkitan Covid-19 dalam sektor itu semakin teruk, kata Menteri Kesihatan Khairy Jamaluddin.

Ini kerana katanya, tindakan menutup sekolah akibat akan memberi kesan kepada pembangunan sahsiah dan intelek pelajar, lapor Bernama, semalam.

Bercakap pada sidang media mengenai Covid-19, beliau berkata ketika ini Kementerian Kesihatan (KKM) masih memantau perkembangan situasi dan risiko penularan wabak itu di sekolah.

“Pandangan KKM, buat masa ini kita buat penilaian risiko di peringkat sekolah. Mereka yang positif Covid-19 jangan hadir ke sekolah dan sekiranya ada keperluan, kita minta hanya kelas yang tutup bukan satu sekolah kerana ia akan memberi kesan kepada pembangunan sahsiah dan intelek mereka,” katanya.

Menurut Khairy, sebahagian besar kes Covid-19 yang dilaporkan di peringkat sekolah adalah sama ada tidak bergejala atau bergejala ringan dan buat masa ini tiada kes Kategori Empat dan Lima dilaporkan.

Katanya, peningkatan kluster pendidikan turut disumbangkan oleh pelajar sekolah berasrama dan KKM akan berbincang dengan Kementerian Pendidikan bagi menambah baik prosedur operasi standard (SOP) di asrama.

Data KKM pada Minggu Epidemiologi kelima menunjukkan sebanyak 52 kluster atau 58.4 peratus daripada 89 kluster baharu merupakan kluster pendidikan.

Ketika ditanya mengenai SOP solat di masjid, Khairy berkata KKM buat masa ini menumpukan perhatian terhadap penularan varian Omicron dalam negara.

“Apa-apa pun perancangan KKM untuk ke arah keterbukaan yang lebih besar masih dalam perancangan, cuma kita nak dalam tempoh masa sebulan ini, kita nak selesai dulu bab Omicron ini dulu insya-Allah,” katanya.

Semalam, enam daripada 10 kluster baharu yang dikesan dalam tempoh 24 jam melibatkan kluster pendidikan.


PM gesa rakyat bantu tangani inflasi, berkorban bantu golongan miskin

Aidiladha yang akan disambut esok di Malaysia mengajar umat Islam mensyukuri nikmat dikurniakan Allah SWT dan berkorban untuk membantu golongan memerlukan serta menginsafi nasib mereka yang lebih daif dengan melakukan kebajikan agar si miskin tidak terpinggir.

Perdana Menteri Datuk Seri Ismail Sabri Yaakob berkata ia selari dengan konsep Keluarga Malaysia yang dicetuskan beliau pada Ogos tahun lepas iaitu memastikan tidak ada Keluarga Malaysia yang ketinggalan, lapor Bernama.

Beliau berkata dalam mendepani cabaran ekonomi yang turut dihadapi seluruh dunia, kerajaan sedaya upaya berusaha menangani impak inflasi global termasuk menubuhkan Pasukan Khas Jihad Tangani Inflasi yang berperanan menyatukan semua kementerian dan agensi berkaitan bagi menyelesaikan kesulitan yang dihadapi Keluarga Malaysia dengan segera.

Bagaimanapun, Perdana Menteri berkata kerajaan tidak dapat melakukannya sendirian sebaliknya memerlukan seluruh Keluarga Malaysia untuk sama-sama berganding bahu menangani cabaran itu.

“Ini adalah jihad kita bersama untuk memastikan ekonomi negara kembali pulih,” katanya dalam perutusan khas sempena Aidiladha 1443H yang bersiaran secara langsung di saluran televisyen tempatan malam ini.

Ismail Sabri berkata berbekalkan semangat pengorbanan yang diamalkan, Keluarga Malaysia mampu menjadikan tanah air kalis cabaran, kukuh dan terus maju dalam mendepani apa jua situasi dan cabaran mendatang.

Beliau berkata semangat toleransi yang berasaskan konsep Tasamuh dalam Islam turut menjadi antara elemen penting untuk mengekalkan perpaduan dan kesejahteraan Keluarga Malaysia.

“Sikap berlapang dada membolehkan kita terus maju membangun dan mencegah diri daripada perbalahan yang hanya akan merugikan ummah.

“Nilai Tasamuh ini turut tersemat erat dalam urusan ibadah haji. Ia tidak membezakan status dan darjat sesama insan malah menggambarkan sebuah keluarga besar yang rukun, aman damai dan bersatu padu,” katanya.

Perdana Menteri juga berkata kesanggupan berkorban harta kekayaan bagi membantu golongan daif adalah kebajikan yang diseru oleh Islam dan ia adalah simbol ketaatan, ketakwaan serta kehambaan kita kepada Maha Pencipta.

Ismail Sabri berkata perayaan Aidiladha yang berkait rapat dengan keinsafan, pengorbanan, kebersamaan dan kesyukuran memberi pengertian amat besar kepada umat Islam dalam meneruskan kehidupan lebih harmoni di sebalik pelbagai ketidaktentuan ketika ini,

Pada masa sama, beliau juga menyeru Keluarga Malaysia supaya mengetepikan perbezaan fahaman politik dan membuktikan keinsafan serta kesyukuran dengan bersama-sama meningkatkan martabat agama selain memupuk hubungan baik dengan rakan daripada keturunan dan agama lain.

Beliau turut mendoakan agar urusan lebih 14,000 jemaah Malaysia di Makkah dipermudah dan mereka dikurniakan haji mabrur.

“Di kesempatan ini, saya dan isteri serta seisi keluarga ingin mengucapkan Selamat Hari Raya Aidiladha kepada seluruh Keluarga Malaysia yang beragama Islam walau di mana sahaja anda berada,” katanya.


Anwar tangguh umum barisan Kabinet, isu lantikan Zahid buat kepala pening?

Nampaknya pengumuman barisan Kabinet kerajaan Pakatan Harapan (PH)-Barisan Nasional (BN) dijangka ditangguhkan ke minggu depan, menurut laporan The Straits Times berpengkalan di Singapura.

Laporan media tersebut melaporkan Perdana Menteri Datuk Seri Anwar Ibrahim terpaksa menangguhkan pengumuman senarai menteri dalam pentadbirannya selepas terdapat pertikaian isu melibatkan lantikan anak muridnya, Datuk Seri Ahmad Zahid Hamidi yang memeningkan kepalanya.

Malah, laporan itu juga berkata setakat ini tiada majlis angkat sumpah barisan menteri kerajaan PH-BN dijadualkan berlangsung pada minggu ini dan mungkin diadakan pada minggu depan.

Anwar juga dilaporkan masih belum menyerahkan senarai penuh barisan Kabinetnya kepada Yang di-Pertuan Agong, kata The Straits Times lagi yang memetik sumber dalaman parti itu.

Setiausaha akhbar Anwar dalam laporan sama juga dipetik memberitahu bosnya hanya dijadualkan berada di pejabatnya sepanjang Khamis, tanpa maklumat tersedia mengenai pengumuman Kabinet.

“Keadaan sekarang tidak berubah kerana begitu banyak kumpulan yang berbeza melobi,” kata seorang pegawai PKR dalam laporan itu.

Difahamkan, Anwar juga meminta pelanjutan masa kepada Yang di-Pertuan Agong untuk melengkapkan barisan pentadbiran dalam kerajaannya itu.

Terdahulu, tercetus spekulasi Anwar bakal melantik anak muridnya yang juga Presiden UMNO sebagai Timbalan Perdana Menteri.

Namun, langkah itu menimbulkan kritikan banyak pihak kerana dilihat bertentangan dengan prinsip dan perjuangan gabungan tersebut yang menentang rasuah dan mempertahankan integriti.

Untuk rekod, Zahid masih sedang berdepan pendakwaan di mahkamah bersama-sama tiga Ahli Parlimen dalam gabungan itu yang juga masih sedang berdepan perbicaraan.

Sebelum ini, Gabungan Pilihan Raya Bersih dan Adil (Bersih) dalam satu kenyataan menggesa Anwar tidak melantik kumpulan kluster mahkamah dalam barisan pentadbirannya.

Bersih membuat pendirian ahli politik yang berdepan pendakwaan di mahkamah perlu diketepikan.

“Bersih berpandangan bahawa sehingga dan melainkan kedua-dua pihak pendakwaan dan kehakiman benar-benar bebas daripada pengaruh politik, ahli politik yang masih mempunyai kes mahkamah mengambil jawatan eksekutif adalah langsung tidak boleh diterima.

“Ini kerana sebarang pembebasan akan dilihat sebagai pemberian pengampunan kepada mereka yang di pihak Eksekutif, sekalipun jika kes mereka secara meritnya layak dibebaskan.

“Hal ini akan melumpuhkan keyakinan rakyat terhadap kedua-dua AGC dan kehakiman,” katanya.

Bersih juga mengingatkan bahawa gerakan politik sedemikian boleh menimbulkan keraguan terhadap integriti kerajaan Anwar dan mencemarkan reputasi negara.

Bersih juga meluahkan kebimbangan dengan cadangan pihak tertentu dan individu supaya Zahid dipertimbangkan untuk jawatan Timbalan Perdana Menteri dalam pembentukan kabinet baru nanti.

“Zahid masih dalam perbicaraan untuk 47 pendakwaan jenayah pecah amanah dalam kes Yayasan Akalbudi.

“Walaupun beliau telah dibebaskan daripada 40 tuduhan rasuah skim visa VLN oleh Mahkamah Tinggi pada 22 September lalu, pasukan pendakwaan juga telah mengemukakan rayuan untuk kes tersebut,” kata Bersih.

Bersih juga menggesa semua parti dalam kerajaan campuran supaya mengelak daripada menamakan individu yang sedang berdepan dengan kes mahkamah untuk pertimbangan Anwar.

“Wakil rakyat yang sedang menjalani kes rasuah seperti (Pengerusi DAP) Lim Guan Eng, Presiden Muda) Syed Saddiq dan (Pengerusi BN Sabah) Datuk Seri Bung Mokhtar Radin, tidak boleh dilantik ke dalam kabinet sehingga kes mereka selesai sepenuhnya oleh mahkamah tanpa sebarang campur tangan Eksekutif melalui Jabatan Peguam Negara,” katanya lagi.


1MDB diurus seperti kedai kopi, kata Sri Ram dalam kes Najib

Pihak pendakwaan memberitahu Mahkamah Tinggi Kuala Lumpur bahawa pengurusan syarikat 1Malaysia Development Berhad (1MDB) dilakukan tidak ubah seperti operasi sebuah kedai kopi di Jalan Petaling.

Perumpamaan itu dibuat Timbalan Pendakwa Raya Kanan Datuk Seri Gopal Sri Ram ketika membantah soalan balas pihak pembelaan terhadap bekas Ketua Pegawai Eksekutif 1MDB, Mohd Hazem Abdul Rahman.

Memetik laporan FMT, Hazem dipanggil menjadi saksi kes itu sejak 14 September 2020 dalam perbicaraan kes rasuah terhadap bekas Perdana Menteri Datuk Seri Najib Razak berkaitan dana 1MDB berjumlah RM2.28 bilion.

Terdahulu peguam Najib, Wan Aizuddin Wan Mohammad ketika pemeriksaan balas bertanya kepada Hazem mengenai pinjaman yang diambil oleh 1MDB berjumlah AS$975 juta pada 2014 selain menambah bahawa wang terbabit tidak digunakan bagi tujuan sebenar membeli semula 49 peratus saham dalam Aabar Investment.

Wan Aizuddin menyoal Hazem sama ada pasukan pengurusan telah mengelirukan pengarah syarikat dan beliau menjawab tidak pasti.

Sri Ram kemudiannya berkata, “saksi itu (Hazem) bukannya sedang dibicarakan”.

Wan Aizuddin memberitahu hakim Collin Lawrence Sequerah bahawa pihak pembelaan mahu menunjukkan kepada mahkamah bahawa terdapat salah urus dalam 1MDB yang berpunca daripada Hazem, bekas Ketua Pegawai Kewangan syarikat, Azmi Tahir dan bekas eksekutif Geh Choh Heng.

“Kami setuju…bahawa hal ehwal 1MDB dikendalikan lebih seperti kedai kopi Cina di Jalan Petaling.

“Kami katakan yang mereka ini (antaranya sejumlah pegawai 1MDB) bertindak atas arahan Jho Low, yang merupakan alter ego dan cerminan kepada tertuduh (Najib), dan kedua-duanya bertindak secara bersama.

“Kami setuju untuk bertoleransi dengan soalan-soalan ini dan ia sama sekali tidak relevan dengan hujah kami,” kata Sri Ram.

Selain itu, Sri Ram berkata, Low adalah “cerminan imej” Najib dan mereka akan menunjukkan kepada mahkamah bahawa kedua-duanya bertindak sekali.

Bagaimanapun Wan Aizuddin berhujah bahawa salah urus dalam 1MDB adalah “angkara Low” dan Najib tidak pernah terlibat.

“Kita juga menghadapi kesukaran dengan saksi ini kerana kadang kala beliau tidak ingat,” katanya.

Sequerah berkata, kes 1MDB itu berlaku hampir 10 tahun lalu dan beliau memberitahu tertuduh untuk teruskan dengan isu laim sekiranya Hazem mengatakan beliau tidak ingat.

Bekas Presiden UMNO itu didakwa atas 21 pertuduhan di bawah Akta Pencegahan Pengubahan Wang Haram dan Pencegahan Pembiayaan Keganasan (AMLATFA) 2001, dan empat kesalahan di bawah Seksyen 23 (1) Akta Suruhanjaya Pencegahan Rasuah Malaysia (SPRM).

Najib ditahan SPRM pada jam 4.13 petang 19 September 2018 berkaitan kes 1MDB yang melibatkan kemasukan RM2.6 bilion ke dalam akaun peribadinya.

Pada Julai tahun lalu, Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Beliau kemudian mengemukakan rayuan terhadap hukuman itu.


Saya akan terus bergerak bersama Bersatu, Azmin nafi ikut jejak Zuraida

Spekulasi kononnya beberapa Ahli Parlimen (MP) daripada Bersatu akan keluar parti mengikut jejak bekas ahlinya, Datuk Zuraida Kamaruddin dinafikan Datuk Seri Mohamed Azmin Ali.

Azmin yang juga Ahli Majlis Pimpinan Tertinggi Bersatu memberi komitmennya untuk kekal bersama parti dipimpin Tan Sri Muhyiddin Yassin dan menafikan khabar angin yang mendakwa beliau antara beberapa MP yang akan mengikut jejak Zuraida menyertai parti baharu lain.

“Saya ingin menegaskan bahawa idealisme dan prinsip perjuangan Bersatu adalah jati diri saya.

“Kita akan terus bergerak sederap bersama seluruh anggota Bersatu untuk membangunkan sebuah Kerajaan yang bersih, telus, berintegriti dan komited terhadap prinsip tadbir urus yang baik serta memperjuangkan keadilan sosial demi kemakmuran bersama seluruh rakyat. Sesungguhnya, Bersatu wadah unggul untuk rakyat Malaysia,” katanya dalam satu kenyataan.

Jelasnya lagi, Bersatu merupakan sebuah parti yang bukan sahaja memiliki identiti Melayu dan Bumiputera tetapi juga berani mengambil langkah berani dengan meraikan kepelbagaian kaum di Malaysia.

“Bersatu adalah sebuah parti yang berakar dari identiti Melayu dan Bumiputera demi memelihara hak dan kedaulatan bangsa Melayu dan agama Islam.

“Namun, sebagai wadah politik yang berpandangan jauh ke hadapan, Bersatu juga mahu mendakap realiti Malaysia sebagai negara berbilang kaum dan agama. Bersatu telah berani melakukan anjakan paradigma dengan meminda Perlembagaan Parti untuk meraikan kepelbagaian kaum dan budaya yang akan menyuburkan amalan demokrasi di Malaysia,” ujarnya lagi.

Malah, Azmin berkata sepanjang Bersatu dibawah pimpinan Muhyiddin mentadbir negara, pelbagai kejayaan berjaya dikecapi antaranya dalam menghadapi krisis kesihatan yang melanda negara sebelum ini.

“Dasar dan inisiatif yang diperkenalkan oleh Tan Sri Muhyiddin Yassin khususnya pakej rangsangan ekonomi yang proaktif serta keputusan pantas yang tepat pada masanya mengenai pelaksanaan program vaksinasi besar-besaran, telah meletakkan Malaysia di atas landasan yang kukuh dan berdaya tahan bagi menjamin kejayaan pemulihan ekonomi dan usaha menangani krisis kesihatan.

“Hasilnya, Malaysia telah diiktiraf sebagai berjaya mengurus pandemik dengan efektif dan bertanggungjawab.

“Kebijakan yang mesra perniagaan telah berjaya mencipta pekerjaan dan kemakmuran untuk rakyat sekaligus merancakkan aktiviti perniagaan dan pelaburan pasca pandemik,” ujarnya lagi.

Khabar angin sebelum ini mengatakan Menteri Perdagangan Antarabangsa dan Industri, Azmin dan MP Batu Pahat, Datuk Mohd Rashid Hasnon antara yang dijangka melompat parti.

Pada 26 Mei lepas, Zuraida mengambil keputusan untuk keluar daripada Bersatu dan memutuskan untuk menyertai Parti Bangsa Malaysia (PBM).


Skandal Subang Skypark, Najib jangan buat-buat nyanyuk

Skandal Subang Skypark

Subang Skypark Sdn. Bhd. (SSSB) ditubuhkan pada tahun 2007.

30% saham dimiliki oleh Tan Sri Ravindran Menon.

30% saham dimiliki oleh Datuk Aisamar Kadil Mydin Syed Marikiah.

40% saham dimiliki syarikat persendirian Anggun Intelek Sdn. Bhd., anak syarikat Temasek Padu Sdn. Bhd. (UMNO-linked investment vehicle)

Kerajaan Barisan Nasional kemudiannya anugerahkan sub-lease konsesi 59 tahun kepada SSSB.

Pada 3 April 2018 (sebulan sebelum PRU14) The Edge Market melaporkan WCT Holdings Bhd. (WCT) telah membeli 60% saham SSSB yang dimiliki oleh Tan Sri Ravindran & Datuk Aisamar.

SSSB adalah anak syarikat milik penuh kumpulan WCT, di mana pemegang saham terbesarnya adalah taikun Tan Sri Desmond Lim Siew Choon.

Apa hubungan Bekas Perdana Menteri/Presiden UMNO/Najib dengan Tan Sri Desmond Lim Siew Choon?

Tan Sri Desmond Lim Siew Choon adalah antara pemilik saham terbesar dalam WCT dan Pavilion Real Estate Investment Trust (REIT); pemilik hartanah Pavilion Residences dan gedung membeli-belah mewah Pavilion di Bukit Bintang dan dinamakan sebagai orang ke-32 terkaya di Malaysia oleh Forbes 2020.

Rakyat Malaysia pasti masih ingat lagi 3 unit kediaman mewah yang didakwa milik Najib di Pavillion Residences yang diserbu PDRM dan menyita antaranya ialah :

284 kotak & 72 beg besar mengandungi

12,000 barang kemas termasuk
2,200 cincin
1,400 rantai
2,100 gelang
2,800 pasang anting-anting
1,600 kerongsang
14 tiara

Dengan nilai pasaran dikatakan berjumlah hampir RM880 juta,

567 beg tangan mewah bernilai RM51.3 juta

423 jam tangan mewah bernilai RM78 juta

234 cermin mata hitam bernilai RM374,000

dan

RM116.7 juta wang tunai pelbagai matawang

Fuh..!

Ada lagi.

Ada dakwaan mengatakan bahawa sebuah private jet telah disewa khas daripada Premi Air (Jakarta) dan sepatutnya mendarat dan mengambil penumpang bersama kargonya di Subang Skypark pada 11 Mei 2018 iaitu 2 hari selepas tumbangnya Najib sebagai Perdana Menteri.

Siapa yang tolong tempah & siapa penumpangnya?

Berdiri bulu roma…

Bersambung…

Pitt A. Rahman

Pembaca Agenda Daily dan penulis bebas yang berminat dalam politik, sosial dan juga hiburan.


Permohonan Syed Saddiq untuk dakwa saksi utama ditolak mahkamah

Bekas Ketua Armada Bersatu, Syed Saddiq Syed Abdul Rahman gagal dalam permohonannya untuk mengheret sama saksi utama didakwa dalam kes pecah amanah jenayah (CBT) dan pengubahan wang haram dihadapinya.

Mahkamah Tinggi Kuala Lumpur menolak permohonan Ahli Parlimen Muar itu yang mahu bekas Penolong Bendahari Armada, Rafiq Hakim Razali juga didakwa dengan alasan memberi kenyataan yang bercanggah semasa perbicaraan.

Pesuruhjaya Kehakiman Datuk Azhar Abdul Hamid berkata permohonan Syed Saddiq dengan menggunakan alasan tersebut tidak boleh digunakan sebagai asas untuk mendakwa Rafiq.

Peguam Gobind Singh Deo kemudiannya menambah pihak pembelaan sedang membuat permohonan baharu untuk mendapatkan kenyataan Rafiq yang direkodkan Suruhanjaya Pencegahan Rasuah Malaysia (SPRM) pada 2020 semasa siasatannya.

Permohonan Gobind itu menerima bantahan Timbalan Pendakwa Raya Datuk Wan Shaharuddin Wan Ladin dengan menyifatkan dakwaan bercangghan yang dibangkitkan itu adalah kecil dan tidak mewajarkan prosiding pendakwaan dimulakan terhadap Rafiq.

Pada 8 Julai, pasukan pembelaan membuat permohonan untuk mendakwa Rafiq berhubung kandungan kenyataan saksinya yang “bercanggah” dengan keterangan lisan di mahkamah.

Dalam keterangan awal bulan ini, Rafiq memberitahu mahkamah bahawa Syed Saddiq memintanya untuk mengeluarkan RM1 juta ketika satu mesyuarat di rumah Syed Saddiq di Petaling Jaya pada Mac 2020.

Namun, ketika pemeriksaan balas, Rafiq berkata Syed Saddiq hanya menyebut jumlah RM1 juta itu dalam satu panggilan telefon.

Syed Saddiq ketika ini sedang dibicarakan atas empat tuduhan pecah amanah dan pengubahan wang. Beliau didakwa menyeleweng RM1.12 juta milik Bersatu.

Daripada jumlah itu, RM120,000 dikatakan dana parti untuk pilihan raya umum (PRU) 2018 dan RM1 juta didakwa dikeluarkan beliau tanpa persetujuan pucuk pimpinan parti.

Syed Saddiq bagaimanapun mengaku tidak bersalah terhadap dua tuduhan pengubahan wang berjumlah RM50,000 setiap satu.


23 kematian semalam, melonjak sekali ganda berbanding Sabtu

Jumlah kematian di seluruh negara dalam tempoh 24 jam semalam meningkat dua kali ganda berbanding 11 kes pada Sabtu, dengan Terengganu merekodkan kes tertinggi, lapor Kementerian Kesihatan (KKM), hari ini.

Menerusi kemas kini laman sesawang Covidnow pagi tadi, sebanyak 23 kematian dicatatkan di seluruh negara, termasuk empat pesakit meninggal dunia sebelum sempat menerima rawatan di hospital atau dikategorikan sebagai kes ‘brought in death’ (BID).

Jumlah itu menjadikan keseluruhan kes kematian sejak awal 2020 hingga semalam meningkat kepada 31,678 kes, termasuk 6,390 kes BID, menurut statistik KKM.

Terengganu merekodkan lapan kematian semalam, termasuk dua kes BID menjadikan keseluruhannya 731 kes. Negeri itu merekodkan 83,787 kumulatif kes positif dengan 81,398 pesakit telah sembuh, dan 1,658 kes masih aktif.

Daripada jumlah kes aktif itu, seramai 1,280 pesakit menjalani kuarantin di rumah; 225 ditempatkan di PKRC; 132 dimasukkan ke hospital; dan 21 dirawat di unit rawatan rapi (ICU), dengan 16 daripadanya memerlukan alat bantuan pernafasan.

Berdasarkan statistik KKM sejak seminggu lalu, 29.4 peratus kes kematian akibat komplikasi Covid-19 di Terengganu melibatkan pesakit berusia 60 hingga 69 tahun; diikuti masing-masing 17.7 peratus bagi pesakit berusia 40 hingga 49 tahun; 70-79 tahun, dan 80 tahun ke atas; dan masing-masing 5.9 peratus pesakit berusia 0 hingga 4 tahun, 12-17 tahun, dan 50-59 tahun.

Sehingga semalam, seramai 879,539 atau 69.8 peratus daripada populasi di negeri itu melengkapkan suntikan vaksin Covid-19 masing-masing, manakala 892,994 atau 70.9 peratus lagi menerima sekurang-kurangnya satu dos.

KKM memaklumkan seramai 184,211 atau 14.6 peratus individu di Terengganu telah menerima suntikan dos penggalak.

Bagi negeri-negeri lain, Kedah merekodkan empat kematian; diikuti Kelantan (tiga); Perak (dua); dan masing-masing satu di Johor, Melaka Pulau Pinang, Sabah, Selangor dan Kuala Lumpur.

Tiada kes kematian direkodkan di Negeri Sembilan, Pahang, Perlis, Sarawak, Labuan dan Putrajaya.

Sehingga semalam, negara merekodkan 2,786,219 kumulatif kes positif dengan daripada jumlah itu 2,714,614 pesakit telah sembuh, dan 39,927 kes masih aktif.

Daripada jumlah kes aktif itu, seramai 32,743 pesakit menjalani kuarantin di rumah; 3,520 ditempatkan di PKRC; 3,416 dimasukkan ke hospital; dan 248 pesakit dirawat di ICU, dengan 117 daripadanya memerlukan alat bantuan pernafasan.


Anggota polis Pahang dibuang dikerja 23 orang sejak dua tahun

Seramai 23 anggota dan pegawai polis Pahang dibuang kerja kerana terbabit dengan pelbagai kesalahan dalam tempoh dua tahun sejak 2020, kata Ketua Polis Pahang Datuk Ramli Mohamed Yoosuf.

Beliau berkata sebanyak 14 kes direkodkan pada tahun lepas, manakala sembilan pada 2020 dengan penyalahgunaan dadah merupakan kesalahan tertinggi selain kes jenayah dan rasuah.

“Angka ini sangat membimbangkan, saya tidak boleh terima pegawai polis yang menagih dadah kerana ini adalah sesuatu yang sangat malang. Penyalahgunaan dadah dalam kalangan polis akan meruntuhkan institusi keramat ini.

“Kami tidak mahu polis Pahang mempunyai zombi yang bukan sahaja menyusahkan penyelia dan rakan sekerja mereka, bahkan keluarga dan masyarakat keseluruhan. Implikasi dadah memang kita ketahui amat buruk, risikonya bukan sahaja kepada diri malah kepada mereka yang terdekat,” katanya hari ini.

Beliau berkata demikian ketika berucap pada Majlis Perhimpunan Bulanan Ibu Pejabat Polis Kontinjen (IPK) Pahang yang turut dihadiri Timbalan Ketua Polis Pahang Datuk Mohd Yusri Hassan Basri.

Ramli berkata tindakan buang kerja itu diharap dapat dijadikan pengajaran dan peringatan kepada anggota serta pegawai lain yang sedang dalam perkhidmatan supaya tidak terlibat dengan sebarang bentuk kesalahan, yang memberi kesan negatif pada diri sendiri dan pasukan polis.

Sementara itu, Ramli memaklumkan 1,266 kertas siasatan pelbagai kesalahan jenayah komersial berjaya diselesaikan dan bagi kes narkotik seramai 1,101 pembekal serta 2,687 pemilik dadah telah ditangkap pada tahun lepas.

“Beberapa sindiket melibatkan kes jenayah komersial dan dadah turut ditumpaskan, namun kami tidak boleh berpuas hati begitu sahaja, tahun ini kami akan giatkan lagi terutama dalam aspek pencegahan jenayah,” katanya.

Selain itu, beliau berkata lebih 300 warga IPK Pahang yang terkesan dengan kejadian banjir telah diberikan bantuan sewajarnya.

Pada majlis itu, beliau turut menyampaikan sijil penghargaan kepada 30 warga IPK Pahang.


BERSIH sokong ‘Kabinet bayangan’ PN, gesa kerajaan PH-BN iktiraf

Gabungan Pilihan Raya Bersih dan Adil (BERSIH) mengalu-alukan pembentukan barisan ‘Kabinet bayangan’ seperti yang dilakukan Perikatan Nasional (PN) Khamis lalu.

Gerakan masyarakat sivil itu mengucapkan tahniah kepada Ketua Ahli Parlimen PN Tan Sri Muhyiddin Yassin dan Ketua Pembangkang Datuk Seri Hamzah Zainudin kerana pembentukan ‘Kabinet bayangan’ adalah satu langkah ke hadapan untuk memperkasakan Parlimen dan demokrasi di Malaysia.

“Kita memerlukan budaya persaingan politik yang profesional dan matang, tidak bermusuhan dan memperkecilkan antara kerajaan dan pembangkang bagi mencapai kemampanan, kemakmuran, inovasi, rasa hormat, amanah dan inovasi,” kata BERSIH dalam satu kenyataan yang dikeluarkan semalam.

Pada 2 Februari lalu, PN mengumumkan ‘Kabinet bayangan‘ – barisan ahli Parlimen yang akan menyelaraskan pengurusan parti itu sebagai pembangkang di Parlimen –  bagi semua kementerian yang diwujudkan kerajaan PH-BN.

Mengulas lanjut BERSIH berharap dengan pembentukan Kabinet bayangan ini, pembangkang akan menjadi lebih padu dan teratur dalam menyemak dan mengimbangi kerajaan, serta menawarkan dasar alternatif berdasarkan fakta, data dan idea.

Gabungan itu juga berharap Perdana Menteri Datuk Seri Anwar Ibrahim menyokong pembentukan ‘Kabinet bayangan’ itu dan mengambil peluang untuk mengukuhkan kestabilan politik.

“Pendekatan sedemikian akan menghapuskan kebimbangan mengenai satu lagi krisis ‘Langkah Sheraton’ dan merealisasikan pertumbuhan Malaysia yang dipacu oleh nilai ‘Madani’,” kata BERSIH.

BERSIH berkata kerajaan pimpinan Anwar harus mengiktiraf secara rasmi pembentukan ‘Kabinet bayangan’ di Parlimen dengan undang-undang yang menetapkan fungsi, hak dan kemudahan untuk mereka.

Ini adalah untuk membolehkan ‘Kabinet bayangan’ melakukan semak dan imbang yang mantap dan profesional terhadap kerajaan, bukannya menggunakan retorik emosi dan populis.

Justeru, BERSIH berkata pengiktirafan ‘Kabinet bayangan’ itu perlu merangkumi upacara angkat sumpah ‘menteri bayangan’ di Istana Negara sebagai Pembangkang setia kepada Perdana Menteri.

“Perlu ada elaun kepada ‘menteri bayangan’ iaitu satu pertiga daripada gaji menteri, sama seperti sistem Australia, dan peruntukan pegawai penyelidik bergaji untuk setiap ‘menteri bayangan’ dengan kepakaran berkaitan portfolio masing-masing.

BERSIH berkata kerajaan juga harus membenarkan akses yang relevan kepada maklumat mengenai kerajaan bagi membolehkan ‘menteri bayangan’ menghasilkan dasar yang realistik.

Saranan lain ialah melaksanakan penambahbaikan masa dan agenda Parlimen di Dewan Rakyat, termasuk berunding dengan Ketua Pembangkang atau wakil dari ‘Kabinet bayangan’.

“Bersih berharap dengan pembentukan dan pengiktirafan rasmi ‘Kabinet bayangan’, kualiti perbahasan dan penelitian di Parlimen dan persaingan dasar secara keseluruhan akan dipertingkatkan untuk manfaat rakyat yang sudah muak dengan perbalahan politik yang tidak profesional dan toksik,” kata BERSIH menurut Borneo Post.


Zuraida sertai PBM, umum akan letak jawatan menteri

Datuk Zuraida Kamaruddin hari ini mengumumkan keputusannya untuk meletak jawatan sebagai Menteri Perusahaan Perladangan dan Komoditi.

Ahli Parlimen Ampang itu juga mengumumkan penyertaannya dalam Parti Bangsa Malaysia (PBM) kerana tertarik dengan perjuangan parti baharu berkenaan, sekali gus keluar parti Bersatu.

“Insya-Allah, saya akan berjumpa dengan Perdana Menteri, Datuk Seri Ismail Sabri Yaakob, dalam masa terdekat untuk membincangkan peletakan jawatan saya sebagai Menteri Perusahaan Perladangan dan Komoditi.

“Saya juga akan berbincang mengenai peranan dan hala tuju PBM demi mengukuhkan lagi kerajaan Keluarga Malaysia. Saya mempunyai keyakinan penuh terhadap kebijaksanaan Perdana Menteri.

“Alhamdulillah, pendirian saya selaku Ahli Parlimen Ampang menyokong kerajaan yang dipimpin oleh Perdana Menteri, Datuk Seri Ismail Sabri Yaakob (government of the day) adalah selari dengan pendirian PBM,” katanya dalam satu kenyataan, hari ini.

Zuraida berkata beliau telah melihat banyak potensi dalam PBM, terutamanya pada masa rakyat Malaysia sudah bosan dengan politik lama, yang membantutkan kemajuan negara.

“Penyertaan saya ini juga akan mengisi kelompongan kepimpinan wanita dalam negara. Sejak penubuhannya, PBM dilihat semakin kuat dan kini mempunyai beberapa orang ahli Parlimen dan Ahli Dewan Undangan Negeri (ADUN) dalam barisannya.

“Saya juga ingin mengambil kesempatan ini untuk merakamkan ucapan terima kasih kepada Tun Dr Mahathir Mohamad, Tan Sri Muhyiddin Yassin serta Ismail Sabri di atas kepercayaan mereka melantik saya sebagai menteri Kabinet,” katanya.